2 Arelemgbunli 19 | Yintanɛte Zo Baebolo | Ewiade Fofolɛ Ngilebɛbo\nArelemgbunli Mɔɔ Tɔ Zo Nwiɔ 19:1-37\nHɛzikaya asɔneyɛlɛ (14-19)\nAyezaya lale mɔɔ Nyamenle ɛha la ali (20-34)\nAnwumabɔvolɛ hunle Aseleama 185,000 (35-37)\n19 Belemgbunli Hɛzikaya dele edwɛkɛ ne ala la, ɔsuosuanle ye adɛladeɛ ne mɔ anu na ɔhedale ɛrele ɔhɔle Gyihova sua nu ɛkɛ.+ 2 Akee ɔzoanle Yilayakem mɔɔ nea sua nu* ɛkɛ ne, kɛlɛhɛlɛvolɛ Hyɛbena yɛɛ ɛsɔfo mgbanyinli mɔɔ bɛheda ɛrele la wɔ ngapezonli Ayezaya,+ Emɔzo ara ne ɛkɛ. 3 Bɛzele ye kɛ: “Hɛzikaya se, ‘Ɛnɛ le anwongyelelɛ, ndeanlɛ nee anyiemgba kenle; ɔluakɛ ngakula ne mɔ ɛra kɛ bɛmaa bɛawo bɛ,* noko anwosesebɛ mɔɔ bɛfa bɛawo bɛ la ɛnle ɛkɛ.+ 4 Bie a Gyihova wɔ Nyamenle ne bade Relabehyaki ne edwɛkɛ ne mɔɔ ɔ menle Aselea belemgbunli ne ɛva ɛzoa ye kɛ ɔva ɔrabɔ tease Nyamenle ne aholoba+ la amuala, na yeadua ye kakɛ wɔ edwɛkɛ mɔɔ Gyihova wɔ Nyamenle ne ɛde la anwo. Ɔti yɛ asɔne+ maa menli ekyi ne mɔɔ ɛha la.’” 5 Yemɔti Belemgbunli Hɛzikaya azonvolɛ ne mɔ hɔle Ayezaya ɛkɛ,+ 6 na Ayezaya zele bɛ kɛ: “Bɛha bɛhile bɛ menle ne kɛ, ‘Mɔɔ Gyihova ɛha la ɛne: “Mmamaa munzule edwɛkɛ mɔɔ Aselea belemgbunli ne azonvolɛ ɛha ɛtia me mɔɔ wɔde la maa wɔ ahonle tu.+ 7 Nea, mebava nzuzulɛ bie meawula ye adwenle nu,* na ɔbade edwɛkɛ bie na yeazia yeahɔ ye maanle nu; na mebamaa yeadɔ konle dadeɛ nloa wɔ ye maanle nu.”’”+ 8 Mɔɔ Relabehyaki ne dele kɛ Aselea belemgbunli ne ɛvi Leekehye+ la, ɔziale ɔhɔle ɔ nwo ɛkɛ na ɔnwunle kɛ ɔ nee Lebena ɛlɛko.+ 9 Akee belemgbunli ne dele Yiteyopea Belemgbunli Tɛheeka anwo edwɛkɛ kɛ: “Nea, yera kɛ ɔ nee wɔ baho.” Yemɔti ɔzoanle soanvolɛma+ wɔ Hɛzikaya anwo lɔ bieko kɛ: 10 “Bɛha bɛhile Dwuda Belemgbunli Hɛzikaya kɛ, ‘Mmamaa wɔ Nyamenle ne mɔɔ ɛ rɛle wɔ ye nu la bɛlɛbɛla wɔ kɛ: “Bɛnrɛva Gyɛlusalɛm bɛnrɛwula Aselea belemgbunli ne asa anu.”+ 11 Nea! Wɔde mɔɔ Aselea arelemgbunli vale yɛle maanle maanle ne mɔ kɔsɔɔti nee kɛzi bɛzɛkyele bɛ la.+ Asoo ɛ ngomekye a bɛbalie wɔ a? 12 Asoo maanle maanle ne mɔ mɔɔ me nenyia mɔ zɛkyele bɛ la nyamenle ne mɔ liele bɛ? Gozan, Hɛlan,+ Rilizɛfe nee Yidɛn amra mɔɔ ɛnee wɔ Tɛle-asaa la wɔ ni? 13 Heemate belemgbunli, Aapade belemgbunli yɛɛ azuamgbole Sifaveeyem, Hina yɛɛ Ayeva+ arelemgbunli ne mɔ hale ni?’” 14 Hɛzikaya liele ngɛlata ne vile soanvolɛma ne asa anu na ɔgengale. Akee Hɛzikaya hɔle Gyihova sua nu ɛkɛ na ɔdɛlɛle nuhua wɔ Gyihova anyunlu.+ 15 Na Hɛzikaya yɛle asɔne+ wɔ Gyihova anyunlu kɛ: “O Gyihova, Yizilayɛ Nyamenle mɔɔ ɛde belemgbunli ebia nu wɔ kyɛlɔbe+ ne mɔ azo anwuma,* ɛ ngomekye a ɛle nɔhalɛ Nyamenle wɔ azɛlɛ ye azo arelemgbunlililɛ kɔsɔɔti azo a.+ Ɛdawɔ a ɛbɔle anwuma nee aze* a. 16 O Gyihova, yɛ ɛnzolɛ na tie!+ O Gyihova, buke ɛ nye+ na nea! Tie edwɛkɛ mɔɔ Sɛnakɛlebe ɛva ɛzoa kɛ bɛva bɛrabɔ tease Nyamenle ne aholoba la. 17 O Gyihova, ɔle nɔhalɛ kɛ Aselea arelemgbunli ɛzɛkye maanle maanle ne mɔ nee bɛ azɛlɛ ne mɔ.+ 18 Na bɛvuandi bɛ nyamenle ne mɔ bɛgua senle nu, ɔluakɛ bɛnle nyamenle,+ bɛle sonla sa anloa gyima,+ bɛle mbaka nee awolɛ. Ɛhye ati a bɛholale bɛzɛkyele bɛ la. 19 Noko kɛkala, O Gyihova yɛ Nyamenle, mesɛlɛ wɔ die yɛ fi ɔ sa nu, amaa azɛlɛ ye azo arelemgbunlililɛ kɔsɔɔti anwu kɛ ɛ ngomekye a ɛle Nyamenle a, O Gyihova.”+ 20 Akee Emɔzo ara Ayezaya zoanle maanle bɛhɔzele Hɛzikaya kɛ: “Mɔɔ Gyihova, Yizilayɛ Nyamenle ne ɛha la ɛne, ‘Mede wɔ asɔneyɛlɛ ne+ mɔɔ fale Aselea Belemgbunli Sɛnakɛlebe+ anwo la. 21 Mɔɔ Gyihova ɛha ɛtia ye la ɛne: “Zayɔn* ɛmbu wɔ bie, ɔsele wɔ. Gyɛlusalɛm* woso ɔ ti kile wɔ. 22 Nwane a wɔbɔ ye aholoba na wɔha munzule edwɛkɛ wɔtia ye la?+ Nwane a wɔmaa ɛ ne zo wɔtia ye+Na wɔholoholo ɛ nye wɔhile ye la? Yizilayɛ Nwuanzanwuanza Ko ne ɔ!+ 23 Wɔlua wɔ soanvolɛma+ anwo zo wɔbɔ Gyihova aholoba+ na wɔha kɛ,‘Mebava konle ehwili dɔɔnwoMeavo awoka ne mɔ ati zo,Na meahɔ Lɛbanɔn moamoa lɔ. Mebapepɛ ye sida mbaka ndendenle ne, ye dwunipa mbaka ngɛnlɛma ne mɔ. Mebahɔ ye tɛnlabelɛ ne mɔɔ wɔ moamoa kpalɛ la, ye kpɔkɛmile ne mɔ anu. 24 Mebadu bula dɔɔnwo na meanlo maanle gyɛne nu nzule;Mebava me gyakɛ abo meaha Yigyibiti azudenle ne mɔ* amuala meamaa bɛasesa.’ 25 Asoo ɛtɛtele? Membɔle nwolɛ kpɔkɛ* dɛbadɛba.+ Mengyehyɛle mendole ɛkɛ ɔvi tete.+ Akee mebamaa yeara nu.+ Ɛbamaa azuamgbole mɔɔ bɛlie nwolɛ bane la adɔ mgbane na bɛayɛ ewula edukue.+ 26 Menli mɔɔ wɔ zo la ɛnrɛhola ɛhwee yɛ;Bɛ ahonle badu na bɛ nyunlu agua aze. Bɛbayɛ kɛ ɛya nu ninyɛne nee ndile amolɛ,+Bɛbayɛ kɛ sua ti zo ndile mɔɔ aduduleɛ anwoma wuluwulu ɛbɔ ye la. 27 Noko meze mekɛ mɔɔ ɛtɛnla aze, mekɛ mɔɔ ɛfinde, mekɛ mɔɔ ɛba,+Nee mekɛ mɔɔ ɛkɛva me nwo ɛya la,+ 28 Ɔluakɛ me nwo ɛya mɔɔ wɔva la+ nee wɔ ɛhululɛ ne ɛdwu me nzo nu.+ Yemɔti mebava me koba ne meawula ɛ bonyi nu na meava me bulalɛ ne+ meawula ɛ nloa anu,Na mebamaa wɔalua adenle mɔɔ ɛvale zo ɛrale la azo wɔazia.”+ 29 “‘Ɛhye a bayɛ sɛkɛlɛneɛ amaa wɔ* a: Ɛvolɛ ɛhye, bɛbali ninyɛne mɔɔ bɛ ngome bɛfifi la; na ɛvolɛ bieko, bɛbali ma mɔɔ bavi yemɔ anu afifi* la;+ noko ɛvolɛ nsa ne azo, bɛbalua ma na bɛapɛ yɛɛ bɛbayɛ vanye egyinli na bɛali nuhua ma.+ 30 Dwuda abozoamra mɔɔ banyia bɛ ti, bɛdabɛ mɔɔ bɛbaha la+ abo bazɔ ndinli wɔ aze na bɛazo ma wɔ anwuma. 31 Ɔluakɛ menli mɔɔ baha la bavi Gyɛlusalɛm yɛɛ bɛdabɛ mɔɔ bɛbanyia bɛ ti la bavi Zayɔn Boka ne azo. Ɛlɔne Gyihova mɔdenlebɔlɛ ne a bayɛ ɛhye a.+ 32 “‘Ɔti Aselea belemgbunli ne anwo edwɛkɛ mɔɔ Gyihova ɛha la ɛne:+ “Ɔnrɛra suakpole ɛhye azo+Yɛɛ ɔnrɛdo ɛda wɔ zolɛAnzɛɛ ɔnrɛva enyinlike ɔ nee ye ɛnrɛhoYɛɛ ɔnrɛhuohua ɛnwea* ɔnrɛbɛnga ye ɔnrɛyia.+ 33 Adenle mɔɔ ɔluale zo ɔrale la, ɔbalua zo yeazia;Ɔnrɛra suakpole ɛhye azo,” kɛ Gyihova se la ɛne. 34 “Mebaho meamaa suakpole ɛhye+ na mealie ye ɔlua medameNee me sonvolɛ Devidi ati.”’”+ 35 Wɔ zɔhane nɔe ne Gyihova anwumabɔvolɛ hɔle Aseleama azokoɛleɛ ne na ɔhunle menli 185,000.+ Mɔɔ menli dwazole nwonlomɔ mangyee ne la, bɛnwunle avunli ne mɔ kɔsɔɔti.+ 36 Yemɔti Aselea Belemgbunli Sɛnakɛlebe ziale hɔle Nenɛvɛ+ na ɔhɔdɛnlanle ɛkɛ.+ 37 Na mɔɔ ɔlɛbɔ ɔ ti aze wɔ ye nyamenle Nezelɔko sua* ne anu la, ɔ mra mrenyia, Adelamɛlɛke nee Hyalizɛ vale konle dadeɛ hunle ye+ na bɛnriandile bɛhɔle Arelalate+ azɛlɛ zo. Na ɔ ra Yisaa-hadɔn+ ralile ye agya lile belemgbunli.\n^ Anzɛɛ “Naele kanale ne mɔ.”\n^ Anzɛɛ “ma bo zo mɔɔ ɛfifi.”\n2 Arelemgbunli 19


Gyisɛse bɔle edwɛkɛhanlɛ bo wɔ Galeli (14, 15)\nƐdoavolɛma mɔɔ bɛlimoa la ɛvɛlɛlɛ (16-20)\n1 Gyisɛse Kelaese, Nyamenle Ara ne anwo edwɛkpa ne mɔlebɛbo: 2 Kɛ mɔɔ ngapezonli Ayezaya hɛlɛle la: “(Nea! melɛsoa me ɛbɔfoɔ meamaa yealimoa ɛ nyunlu mɔɔ ɔbaziezie wɔ adenle nu a.) 3 Ɛnelɛ bie ɛlɛtea nu wɔ fienemgbole ne anu kɛ: ‘Bɛziezie Gyihova* adenle ne! Bɛmaa ye ndenle ɛdenrɛ.’” 4 Ɛnee Dwɔn Sɔnevolɛ ne wɔ fienemgbole ne anu ɔlɛbɔ ɛzɔnenlɛ mɔɔ gyi ɛkɛ maa anlubɛnwo mɔɔ kɔ ɛtanefakyɛ nu la anwo nolo. 5 Na Dwudiya maanzinli ne anu amra amuala nee Gyɛlusalɛm amra amuala hɔle ye ɛkɛ, na ɔzɔnenle* bɛ wɔ Azule Dwɔdan ne anu, na bɛhanle bɛ ɛtane ne mɔ wɔ bagua nu. 6 Ɛnee Dwɔn wula tɛladeɛ mɔɔ bɛva afunlumu enrinli bɛnwo la yɛɛ nane nwoma bɛlɛte hye ɔ nze zo, na ɛnee ɔdi abɛbɛ nee ɛbɔ nu wolɛ. 7 Na ɔbɔle nolo kɛ: “Awie li me nzi ɛlɛba mɔɔ ɔlɛ tumi ɔtɛla me a, menfɛta kɛ mekɛbutu mekɛzianyi ye mgbɔlaboa zo nyɛma bɔbɔ. 8 Menvale nzule a menzɔnenle bɛ a, na yemɔ ɔbava sunsum nwuanzanwuanza a yeazɔne bɛ a.” 9 Mekɛ zɔhane anu Gyisɛse vi Nazalɛte mɔɔ wɔ Galeli la rale, na ɔmaanle Dwɔn zɔnenle ye wɔ Dwɔdan ne anu. 10 Na mɔɔ ɔvi nzule ne anu ɔvindele ala la, Dwɔn nwunle kɛ anwuma ɛbuke na sunsum ne ɛlɛdwu kɛ mɔlɔnoma la ara ɔ nwo zo. 11 Na ɛnelɛ bie vi anwuma hanle kɛ: “Ɛle me Ra mɔɔ mekulo wɔ; melie wɔ medo nu.” 12 Na ndɛndɛ ne ala sunsum ne maanle ɔhɔle fienemgbole ne anu. 13 Yemɔti ɔdɛnlanle fienemgbole ne anu kenle 40, na Seetan zɔle ye nleanle. Ɔ nee nane mɔɔ bɛ nwo yɛ ɛzulolɛ la dɛnlanle, noko anwumabɔvolɛma boale ye. 14 Akee mekɛ mɔɔ bɛhyele Dwɔn la, Gyisɛse hɔle Galeli hɔbɔle Nyamenle anwo edwɛkpa ne nolo 15 na ɔhanle kɛ: “Mekɛ ne ɛdwu, Nyamenle Belemgbunlililɛ ne ɛbikye. Bɛnlu bɛ nwo, na bɛlie edwɛkpa ne bɛli.” 16 Mekɛ mɔɔ ɔlua Galeli Nyevile* ne anloa la, ɔnwunle Saemɔn nee ɔ diema Andelu kɛ bɛlɛto bɛ avonle wɔ nyevile ne anu, ɔluakɛ bɛle fɛlɛkyevoma. 17 Na Gyisɛse zele bɛ kɛ: “Bɛdoa me, na mebamaa bɛahye menli kɛ bɛkye fɛlɛ la.” 18 Na ɛkɛ ne ala bɛgyakyile bɛ avonle ne ɛkɛ na bɛdoale ye. 19 Ɔhɔle ɔ nyunlu ekyii la, ɔnwunle Zɛbɛdi ara Gyemise nee ɔ diema Dwɔn kɛ bɛde bɛ ɛlɛne nu bɛlɛyɛ bɛ avonle boɛ,* 20 na ndɛndɛ ne ala ɔvɛlɛle bɛ. Yemɔti bɛgyakyile bɛ papa Zɛbɛdi nee ɛkpafoma ne wɔ ɛlɛne ne anu na bɛdoale ye. 21 Na bɛhɔle Kapɛnayɛm. Ɛnwomenlelielɛ kenle ne dwule ala la, ɔhɔle nyianu sua ne anu na ɔbɔle ɔ bo kɛ ɔkilehile. 22 Na kɛzi ɔhilehilele la zinle bɛ nwo, ɔluakɛ ɛnee ɔlɛkilehile bɛ kɛ awie mɔɔ lɛ tumi, na ɔnle kɛ mɛla kilehilevolɛma ne la. 23 Mekɛ ne anu ala, ɛnee nrenyia bie mɔɔ sunsum ɛtane wɔ ɔ nwo la wɔ bɛ nyianu sua ne anu, na ɔdeanle nu kɛ: 24 “Duzu a ɛkpondɛ wɔavi yɛ ɛkɛ a, Gyisɛse mɔɔ vi Nazalɛte? Wɔra kɛ ɛbazɛkye yɛ ɔ? Meze wɔ sonla holɛ, wɔmɔ a ɛle Nwuanzanwuanzanli ne mɔɔ vi Nyamenle ɛkɛ la!” 25 Noko Gyisɛse hwile ɔ nyunlu hanle kɛ: “Yɛ koonwu, na ɛvi ɔ nwo tu!” 26 Na sunsum ɛtane ne kpusule nrenyia ne kpole kpalɛ, na ɔdeanle nu kpole na ɔvi ɔ nwo ɔdule. 27 Ɔyɛle menli ne amuala azibɛnwo kpole na bɛbɔle ɔ bo bɛhanle bɛhilele bɛ nwo ngoko kɛ: “Duzu ɛne? Ngilehilelɛ fofolɛ boni a le ɛhye! Ɔtendɛ tumi zo ɔkile sunsum ɛtane ne mɔ bɔbɔ a, bɛtie ye.” 28 Na ndɛndɛ ne ala ɔ nwo edwɛkɛ dɛlɛle hɔle Galeli maanzinli ne anu amuala. 29 Akee bɛvile nyianu sua ne anu na bɛ nee Gyemise nee Dwɔn hɔle Saemɔn nee Andelu sua nu. 30 Ɛnee ebunlu ɛhye Saemɔn ase* na ɔla ɛkɛ, na ɛkɛ ne ala bɛbɔle ye amaneɛ. 31 Ɔhɔle ɔ nwo ɛkɛ ne na ɔzɔle ɔ sa ɔmaanle ye zo. Ebunlu ne hɔle, na ɔkpondɛle debie ɔmaanle bɛ. 32 Ɔdwule nɔsolɛ nu mɔɔ ɛnee sɛnzɛne ne ɛhɔdɔ la, menli bɔle ɔ bo vale bɛdabɛ mɔɔ bɛnde kpɔkɛ la amuala nee bɛdabɛ mɔɔ sunsum ɛtane wɔ bɛ nwo la rɛlɛle ye; 33 na sua ne azo amra amuala rayile anlenkɛ ne anloa. 34 Yemɔti ɔyɛle bɛdabɛ mɔɔ ewule ngakyile wɔ bɛ nwo la ayile, na ɔdule sunsum ɛtane dɔɔnwo, noko yeammaa sunsum ɛtane ne mɔ andendɛ, ɔluakɛ ɛnee bɛze ye kɛ yemɔ a ɔle Kelaese ne a.* 35 Nwonlomɔ mangyee ne, mɔɔ maanle nu ɛtɛtetele la, ɔdwazole na ɔvindele ɔhɔle ɛleka koonwu bie, na ɔbɔle ɔ bo kɛ ɔyɛ asɔne. 36 Noko Saemɔn nee bɛdabɛ mɔɔ ɔ nee bɛ lua la hɔkpondɛle ye 37 na mɔɔ bɛnwunle ye la, bɛzele ye kɛ: “Awie biala ɛlɛkpondɛ wɔ.” 38 Noko ɔzele bɛ kɛ: “Bɛmaa yɛhɔ ɛleka fofolɛ, wɔ azua mɔɔ bikye la azo, amaa meaha edwɛkɛ ne wɔ ɛkɛ ne noko, ɔluakɛ ɛhye ati a membale a.” 39 Na ɔhɔhanle edwɛkɛ ne wɔ bɛ nyianu azua ne mɔ anu wɔ Galeli amuala na ɔdule sunsum ɛtane dɔɔnwo. 40 Kokobɛvolɛ bie noko rahotole ye bodole ye na ɔhanle kɛ: “Saa ɛkulo a, maa mende kpɔkɛ.” 41 Alɔbɔlɛ hunle ye, na ɔdendenle ɔ sa ɔzɔle ye na ɔzele ye kɛ: “Mekulo! Te kpɔkɛ.” 42 Ɛkɛ ne ala kokobɛ ne hɔle na ɔdele kpɔkɛ. 43 Akee ɔbɔle ye kɔkɔ ɛsesebɛ na ɔgyakyile ye ɛkɛ ne ala kɛ ɔhɔ, 44 na ɔzele ye kɛ: “Nea na awie biala ande nwolɛ edwɛkɛ, noko kɔva ɛ nwo kile ɛsɔfo ne na bɔ wɔ anwodelɛ nwo afɔle ne mɔɔ Mosisi hanle la, amaa yeayɛ daselɛ yeamaa bɛ.” 45 Noko nrenyia ne vile ɛkɛ ne la, ɔhɔbɔle ye nolo wɔ ɛleka biala, yemɔti Gyisɛse angola anye ɔ nyunlu angɔ sua biala azo, emomu, ɔhɔdɛnlanle sua ne kandiba ɛleka koonwu bie. Noko bɛvi ɛleka ngakyile bɛrale ɔ nwo ɛkɛ.


“Ɔvi ɛnɛ mɔɔ kɔ la ɛbahye menli wɔamaa Nyamenle.”—LUKU 5:10.\n1, 2. (a) Mekɛ mɔɔ mrenya dɔɔnwo dele kɛ Gyisɛse ɛlɛkilehile la duzu a bɛyɛle a? (b) Duzu a yɛbazukoa ye wɔ edwɛkɛ ɛhye anu?\nƐNEE Gyisɛse nee ye ɛdoavolɛ ne mɔ anye ɛbolo ɛlɛka edwɛkɛ ne wɔ Galeli. Kenle ko bie, bɛvale ɛlɛne bɛhɔle ɛleka koonwu bie kɛ bɛkalie bɛ menle. Noko menli dɔɔnwo doale bɛ wɔ ɛnwea ne azo. Ɛnee “saa ɛye mraalɛ nee ngakula ne mɔ nu a, bɛlua mrenya kɛyɛ apenle nnu.” (Mat. 14:21) Mekɛ bieko, menli ekpunli bie rale Gyisɛse anwo ɛkɛ kɛ bɛmaa yeayɛ bɛ ayile na bɛadie ye edwɛkɛ ne bie. Ɛnee “saa ɛye mraalɛ nee ngakula mɔɔ wɔ nu la nu a, bɛle mrenya apenle nna.” (Mat. 15:38) Mrenya dɔɔnwo boka menli mɔɔ rale Gyisɛse ɛkɛ mɔɔ ɛnee kpondɛ kɛ bɛtie ye edwɛkɛ ne la anwo. Noko ɛnee Gyisɛse ze kɛ menli dɔɔnwo baralie nɔhalɛ ne. Yɛze ɛhye ɔluakɛ mekɛ mɔɔ ɔmanle ye ɛdoavolɛ ne mɔ hyele fɛlɛ dɔɔnwo ne la anzi, ɔhanle ɔhilele Saemɔn kɛ: “Ɔvi ɛnɛ mɔɔ kɔ la ɛbahye menli wɔamaa Nyamenle.” (Luku 5:10) Ɛnee Gyisɛse ɛlɛkile kɛ edwɛkɛhanlɛ gyima ne le kɛ bɛ fɛlɛhyelɛ gyima ne la. Ɔbahola yeaboa bɛ yeamaa menli dɔɔnwo aralie nɔhalɛ ne. Mrenya dɔɔnwo baraboka nwo.\n2 Ɛnɛ noko mrenya dɔɔnwo anye die edwɛkɛ ne mɔɔ yɛka nee Baebolo ne mɔɔ yɛ nee bɛ sukoa la anwo. (Mat. 5:3) Mrenya dɔɔnwo bɔ Nyamenle anwo debiezukoalɛ bo noko bɛngɔ bɛ nyunlu wɔ nɔhalɛ ne anu. Kɛ ɔkɛyɛ na yɛaboa bɛ ɛ? Wɔ ye ɛzonlenlɛ gyima ne anu, Gyisɛse anlua adenle ngakyile zo andendɛ angile mrenya. Noko ɛnee ɔkpondɛ kɛ ɔboa bɛ ɔluakɛ mrenya lɛ ngyegyelɛ titile bie mɔ. Yɛbazukoa kɛzi Gyisɛse boale mrenya nee kɛzi yɛbahola yɛazukoa ye la anwo debie wɔ edwɛkɛ ɛhye anu. Yɛbaha ninyɛne nsa anwo edwɛkɛ: (1) saa nrenya lɛ ezukoa nwo ngyegyelɛ a, (2) saa nrenya sulo mɔɔ menli kɛha la a, yɛɛ (3) saa nrenya te nganeɛ kɛ ɔndwu ɔ gɔnwo mɔ a.\nSaa Nrenya Lɛ Ezukoa Nwo Ngyegyelɛ A\n3, 4. (a) Duzu a mrenya dɔɔnwo dwenle kɛ nwolɛ hyia kpalɛ a? (b) Kɛmɔti a mrenya bie mɔ dwenle kɛ ezukoa nee gyima nwo hyia tɛla nɔhalɛ ne mɔɔ bɛbazukoa la ɛ?\n3 Nrenya bie mɔɔ ɛnee ze Mosisi Mɛla ne kpalɛ la zele Gyisɛse kɛ: “Kilehilevolɛ, ɛleka biala mɔɔ ɛkɔ la me nee wɔ kɛhɔ.” Gyisɛse zele ye kɛ, “mame, Sonla Ra, menlɛ ɛleka mɔɔ meto me ti a.” Noko Baebolo ne anga kɛ nrenya ne rayɛle Gyisɛse ɛdoavolɛ. Yemɔti bie a ɛleka mɔɔ nrenya ne badɛnla nee mɔɔ ɔbali la gyegyele ye.—Mat. 8:19, 20.\n4 Mrenya dɔɔnwo dwenle kɛ ezukoa nee gyima mɔɔ bɛbanyia la anwo hyia tɛla Baebolo ne mɔɔ bɛbazukoa na bɛali zo la. Yunivɛsiti amodinli kɛlata nee gyima kpalɛ ɛnyianlɛ nwo hyia bɛ totohyia. Bɛze kɛ bɛhyia ezukoa na bɛava bɛanlea bɛ nwo. Zɔhane ati, bɛdwenle kɛ ezukoa nee gyima bɛaboa bɛ adɛla Baebolo ne mɔɔ bɛbazukoa na bɛayɛ Nyamenle agɔnwo la. Bɛ nye bɛahola alie Baebolo ngilehilelɛ ne anwo noko “ɛbɛlabɔlɛ ye anwo adwenleadwenle, [nee] anyiabɛnwo ɛhulolɛ” bahola azi bɛ adenle wɔ Nyamenle edwɛkɛ ne ɛzukoalɛ nee zolɛ ɛlilɛ nwo. (Mak. 4:18, 19) Noko, Gyisɛse boale ye ɛdoavolɛ ne mɔ ɔmanle bɛzile mɔɔ hyia kpalɛ la anwo kpɔkɛ, na yɛbahola yɛazukoa ye neazo ne.\n5, 6. Duzu a boale Andelu, Pita, Gyemise, nee Dwɔn manle bɛzile gyima mɔɔ le kpalɛ maa bɛ la anwo kpɔkɛ a?\n5 Ɛnee Andelu nee ɔ diema Saemɔn Pita le fɛlɛkyevoma. Bɛ nee Gyemise nee ɔ diema Dwɔn yɛɛ bɛ ze Zɛbɛdi yɛle gyima. Bɛ fɛlɛhyelɛ gyima ne hɔle zo na bɛvale ɛkpama. (Mak. 1:16-20) Mekɛ mɔɔ Andelu nee Dwɔn dele Gyisɛse anwo edwɛkɛ vile Dwɔn Sɔnevolɛ ne ɛkɛ la, bɛliele bɛlile kɛ Gyisɛse a le Mɛzaya ne a. Andelu hanle Gyisɛse anwo edwɛkɛ hilele ɔ diema Saemɔn Pita, na ɔbayɛ kɛ Dwɔn noko hanle ɔ nwo edwɛkɛ hilele ɔ diema Gyemise. (Dwɔn 1:29, 35-41) Ɛhye anzi, wɔ siane ekyi anu, Gyisɛse hanle edwɛkɛ ne wɔ Galeli, Dwudiya, nee Samɛlea, na ɛnee ɛdoavolɛ nna ɛhye mɔ boka ɔ nwo. Akee bɛziale bɛhɔle bɛ fɛlɛhyelɛ gyima ne azo bieko. Ɛnee bɛ nye die edwɛkɛ ne mɔɔ Gyisɛse ka la anwo noko bɛanwu ye wɔ zɔhane mekɛ ne kɛ edwɛkɛhanlɛ ne yɛɛ ɛnee le gyima kpalɛ maa bɛ a.\n6 Nzinlii, Gyisɛse vɛlɛle Pita nee Andelu kɛ bɛdoa ye na ɔbamaa “bɛahye [mrenya] kɛ bɛkye fɛlɛ la.” Duzu a Pita nee Andelu yɛle a? “Ɛkɛ ne ala bɛgyakyile bɛ asawu ne mɔ na bɛdoale ye.” Gyemise nee Dwɔn noko yɛle zɔhane ala. “Ɛkɛ ne ala bɛgyakyile ɛlɛne ne nee bɛ ze na bɛdoale ye.” (Mat. 4:18-22) Duzu a manle mrenya ɛhye mɔ zile kpɔkɛ bɔle edwɛkɛ ne nolo dahuu a? Ɛnee bɛzuzu kpɔkɛzilɛ ɛhye anwo kpalɛ. Ɛnee bɛ nee Gyisɛse ɛdu adenle siane dɔɔnwo na bɛdie ye ngilehilelɛ. Bieko, ɛnee bɛnwu ye nwanwane ninyɛne mɔɔ yeyɛ nee mɔdenle mɔɔ ɔbɔ ɔyɛ mɔɔ tenrɛ la. Bɛnwunle kɛ ɛnee menli anye die ye ngilehilelɛ nwo. Ɔlua ninyɛne mɔɔ bɛzukoale la ati, bɛ diedi nee bɛ anwodozo wɔ Gyihova anu yɛle kpole.\n7. Kɛzi yɛbaboa Baebolo sukoavoma yɛamaa bɛava bɛ rɛle bɛawula Gyihova anu ɛ?\n7 Kɛzi yɛbazukoa Gyisɛse yɛaboa yɛ Baebolo sukoavoma yɛamaa bɛava bɛ rɛle bɛawula Gyihova anu ɛ? (Mrɛ. 3:5, 6) Yɛbahola yɛalua kɛzi yɛkilehile la azo yɛaboa bɛ. Mekɛ mɔɔ yɛ nee bɛ ɛlɛsukoa la, yɛbahola yɛahilehile bɛ kɛ Gyihova ɛbɔ ɛwɔkɛ kɛ saa yɛfa Belemgbunlililɛ ne yɛdumua a ɔbayila yɛ. (Bɛgenga Malakae 3:10; Mateyu 6:33.) Yɛbahola yɛalua ngɛlɛlera ngakyile zo yɛamaa bɛanwu kɛ Gyihova yila ye menli dahuu. Noko ɔnle kɛ yɛmaa yɛ rɛle fi kɛ yɛbahola yɛalua yɛ neazo zo yɛahilehile yɛ sukoavoma. Saa yɛka kɛzi Gyihova ɛboa yɛ la yɛkile Baebolo sukoavoma a, ɔbamaa bɛava bɛ nwo bɛado ɔ nwo zo. Yɛbahola yɛaha anwubielɛ mɔɔ wɔ asafo mbuluku nee magazine nu la yɛahile bɛ. *\n8. (a) Duzu ati a ɔhyia kɛ Baebolo sukoavo sɔ nea kɛ Gyihova le kpalɛ a? (b) Kɛzi yɛbaboa Baebolo sukoavo yɛamaa yeanwu kɛ Gyihova le kpalɛ ɛ?\n8 Tɛ kɛzi Gyihova yilale awie mɔ mɔɔ Baebolo sukoavo bie bagenga anzɛɛ bade la angome a bamaa yeanyia diedi kpole a. Ɔwɔ kɛ ɔdaye mumua ne ɔnwu kɛ Gyihova le kpalɛ. Edwɛndolɛ 34:8 ka kɛ: “O bɛzɔ [Gyihova] bɛnlea na bɛkɛnwu kɛ ɔle kpalɛ! Nyilalɛ ɛha sonla ne mɔɔ nriandi kɔtane ye la.” Kɛ ɔkɛyɛ na yɛaboa sukoavo bie yɛamaa yeanwu kɛ Gyihova le kpalɛ ɛ? Na saa sukoavo ne lɛ ezukoa nwo ngyegyelɛ noko ɛ? Bie noko a ɛnee ɔlɛbɔ mɔdenle yeali subane ɛtane le kɛ kyakyadolɛ, tɛba anzɛɛ nza dɔɔnwo ɛnlonlɛ zo. (Mrɛ. 23:20, 21; 2 Kɔl. 7:1; 1 Tem. 6:10) Yɛbahola yɛahilehile ye kɛ ɔzɛlɛ Nyamenle ɔmaa ɔboa ye na ɔli ye subane ɛtane ne azo. Saa ye subane kakyi a ɔbanwu kɛ Gyihova le kpalɛ. Akee yɛbahola yɛamaa ye anwosesebɛ kɛ ɔva Gyihova ɛzonlenlɛ ɔlumua ye asetɛnla nu. Yɛbahola yɛahilehile ye kɛ ɔwɔ kɛ ɔsukoa Baebolo ne dapɛne biala, ɔsiezie ɔ nwo na ɔkɔ debiezukoalɛ. Saa sukoavo ne nwu kɛ Gyihova ɛlɛyila ye mɔdenlebɔlɛ zo a, ye diedi bayɛ kpole na ɔnrɛdwenledwenle ninyɛne gyɛne mɔɔ bie a le ezukoa la anwo dɔɔnwo.\nSaa Nrenya Sulo Mɔɔ Menli Kɛha La A\n9, 10. (a) Kɛmɔti a Nekɔdimɛse nee Dwosefi mɔɔ vi Arelematia la anye bɛ nyunlu kɛ bɛle Gyisɛse ɛdoavolɛma ɛ? (b) Duzu ati a ɛnɛ mrenya bie mɔ sulo kɛ bɛbayɛ Gyisɛse ɛdoavolɛma ɛ?\n9 Mrenya bie mɔ maa adwenle mɔɔ awie mɔ bɛanyia la gyegye bɛ yemɔti bɛnyɛ Gyisɛse ɛdoavolɛma. Kɛ neazo la, Nekɔdimɛse nee Dwosefi mɔɔ vi Arelematia la anye bɛ nyunlu kɛ bɛle Gyisɛse ɛdoavolɛma ɔluakɛ ɛnee bɛsulo mɔɔ Dwuuma baha anzɛɛ bayɛ la. (Dwɔn 3:1, 2; 19:38) Bieko, ɛzonlenlɛ mgbanyima ne mɔ kpɔle Gyisɛse kpole kpalɛ yemɔti ɛnee bɛmmaa awie biala mɔɔ die ye di la ɛmmaa nyianu sua ne anu.—Dwɔn 9:22.\n10 Ɛnɛ, wɔ maanle bie mɔ anu ɔbayɛ se yeamaa nrenya bie kɛ ɔbala ye ali kɛ ɔ nye die Nyamenle, Baebolo, anzɛɛ ɛzonlenlɛ nwo. Ye gyima nu amra, ɔ gɔnwo mɔ, nee ye abusua ne bahola adendɛ atia ye anzɛɛ agyegye ye. Wɔ maanle fofolɛ nu, saa awie ka kɛ ɔkpondɛ kɛ ɔkakyi ye ɛzonlenlɛ a ɔbahola yeayɛ esiane yemaa ye. Na saa nrenya mɔɔ le sogyanli, ɔwɔ maanyɛlɛ fane nu, anzɛɛ ɔlɛ dibilɛ wɔ ɛleka mɔɔ ɔwɔ la ka ɛzonlenlɛ nwo edwɛkɛ a, bɛbadendɛ bɛatia ye kpalɛ. Kɛ neazo la, nrenya bie mɔɔ wɔ Germany la hanle kɛ: “Mɔɔ bɛdabɛ Alasevolɛ bɛka ye wɔ Baebolo ne anwo la le nɔhalɛ. Noko saa ɛnɛ mebayɛ Dasevolɛ a, ɔkadwu ɛhyema la awie biala bade. Na adwenle boni a me gyima nu amra, me kpalɛzoamra, nee menli mɔɔ ze me nee me abusua ne la bɛanyia a? Menrɛhola ɔ nloa gyinla.”\n11. Kɛzi Gyisɛse boale ye ɛdoavolɛma ne amaa bɛanzulo adwenle mɔɔ awie mɔ bɛanyia la ɛ?\n11 Ɛnee Gyisɛse ɛdoavolɛ ne mɔ lɛ akɛnrasesebɛ. Noko sonla nwo ɛzulolɛ gyegyele bɛ wɔ mekɛ bie mɔ anu. (Mak. 14:50, 66-72) Kɛzi Gyisɛse boale ye ɛdoavolɛ ne mɔ ɔmanle bɛhɔle bɛ nyunlu wɔ nɔhalɛ ne anu ɔnva nwo kɛ menli kpɔle bɛ bɔbɔ la ɛ? Gyisɛse zieziele bɛ manle ɛkpɔlɛ. Ɔhanle kɛ: “Nyilalɛ ɛha bɛ, wɔ mekɛ mɔɔ menli kɛkpo bɛ, kɛyɛ bɛ aholoba, na bɛkɛze bɛ kɛ bɛle musuofoɔ, wɔ mame Sonla Ra me ti la!” (Luku 6:22) Ɔbɔle ye ɛdoavolɛ ne mɔ kɔkɔ kɛ bɛmaa bɛ nye ɛla kɛ ɛkpɔlɛ bara. Noko ɔzele bɛ kɛ ɛkpɔlɛ ne bara “wɔ mame Sonla Ra me ti.” (Luku 12:4-12) Eza Gyisɛse zele menli mɔɔ lile ɔ nzi la kɛ bɛ nee ye ɛdoavolɛ ne mɔ ɛdu na bɛva bɛ agɔnwolɛ.—Mak. 10:29, 30.\n12. Kɛ ɔkɛyɛ na yɛaboa Baebolo sukoavo bie na yeanzulo adwenle mɔɔ menli bɛanyia ye ɔ nwo la ɛ?\n12 Ɔwɔ kɛ yɛdayɛ noko yɛboa Baebolo sukoavoma na bɛanzulo adwenle mɔɔ awie mɔ bɛanyia ye bɛ nwo la. Adenle ko mɔɔ yɛdua zo yɛyɛ ɛhye la a le kɛ yɛboa sukoavo ne yɛmaa ɔnwu mɔɔ ɔwɔ kɛ ɔyɛ wɔ ɛkpɔlɛ mekɛ nu la. (Dwɔn 15:19) Kɛ neazo la, ye gyima nu amra nee awie mɔ gyɛne nee ye ɛnrɛyɛ adwenle wɔ ye diedi ne anwo. Anzɛɛ bɛbabiza ye ye diedi ne anwo edwɛkɛ. Yɛbahola yɛaboa ye yeamaa yeaziezie nyelebɛnloa sikalɛ bie mɔ mɔɔ gyi Baebolo ne azo la. Yɛbahola yɛava ye agɔnwolɛ na yɛava ye yɛahile asafo ne anu amra. Bie a ɔ nee asafo ne anu amra bie tɛnlabelɛ le ko yemɔti ɔbahola yeava bɛ agɔnwolɛ. Ɔwɔ kɛ yɛkile ye kɛ ɔvi ahonle nu ɔyɛ asɔne dahuu. Ɛhye bamaa yeayɛ Gyihova agɔnwo. Gyihova bahola ayɛ bodane kpole nee ɛvealeka amaa ye, yemɔti ɔnle kɛ ɔsulo mɔɔ menli kɛdwenle ye ɔ nwo la.—Bɛgenga Edwɛndolɛ 94:21-23; Gyemise 4:8.\nSaa Nrenya Te Nganeɛ Kɛ Ɔndwu Ɔ Gɔnwo Mɔ A\n13. Duzu ati a mrenya bie mɔ si kpɔkɛ kɛ bɛnrɛra nɔhalɛ ne anu ɛ?\n13 Mrenya bie mɔ banyia adwenle kɛ bɛnrɛhola bɛnrɛyɛ mɔɔ asafo ne anu amra yɛ la. Bie a bɛnze kenga kpalɛ, anzɛɛ bɛte nganeɛ kɛ bɛnze kilehile. Ɔbahola yeara ye kɛ bɛse nyiane, anzɛɛ bɛngulo kɛ bɛkɛha bɛ diedi nwo edwɛkɛ wɔ menli nu. Yemɔti debiezukoalɛ, mualɛ ɛmanlɛ, anzɛɛ edwɛkɛhanlɛ ne yɛ se maa bɛ. Adiema nrenya ko hanle kɛ mekɛ mɔɔ ɔle kakula la, ɛnee edwɛkɛ ne ɛhanlɛ yɛ se maa ye kpalɛ. Yemɔti, ɛnee ɔkɔgyinla anlenkɛ nloa ɔyɛ kɛ ɔlɛbɔ nu la, na yeayɛ nyaa yeavi ɛkɛ mɔɔ ɔsuzu kɛ awie biala ande ɔ ne anzɛɛ annwu ye a. Ɔse: “Sua nu nee sua nu gyima ne anwo adwenleadwenle manle me nwo dole me.”\n14. Duzu ati a Gyisɛse ɛdoavolɛma ne angola anyɛ kakula ne mɔɔ ɛnee sunsum ɛtane ne wɔ ɔ nwo la ayile ɛ?\n14 Suzu nganeɛ mɔɔ Gyisɛse ɛdoavolɛma ne dele wɔ mekɛ mɔɔ bɛangola bɛanyɛ kakula ne mɔɔ sunsum ɛtane ne wɔ ɔ nwo ayile la anwo nea. Bie a bɛdwenlenle kɛ bɛnrɛhola bɛnrɛyɛ mɔɔ Gyisɛse kpondɛ la ɛlɛ. Kakula ne ɔ ze rale Gyisɛse ɛkɛ razele ye kɛ: “Yɛmenle, nwu me ra nrenya ye anwunvɔne! Mgbutike wɔ ɔ nwo, na saa ɔto ye a ɔpɛ ye ɔto senle anzɛɛ nzule nu. Menvale ye membɛlɛle wɔ ɛdoavolɛma ye, na bɛangola ye ayile yɛ.” Mekɛ mɔɔ Gyisɛse dule sunsum ɛtane ne la kakula ne anwo zale. Nzinlii, ɛdoavolɛ ne mɔ rabizale Gyisɛse kɛ: “Duzu ati a yɛangola sunsum ɛtane ne tu a?” Gyisɛse buale bɛ kɛ: “Ɔluakɛ bɛ diedi le ekyi la ati ɔ. Nɔhalɛ, meka meahile bɛ kɛ, saa bɛ diedi ne kpole le kɛ ‘mɛsetade’ ma kunlu ma ekyi bie bɔbɔ a, anrɛɛ bɛbahola bɛaze boka ɛhye kɛ, ‘Tudu kɔ nehane!’ na ɔkɛhɔ; eza debie biala ɛyɛlɛ ɛnrɛyɛ se ɛnrɛmaa bɛ.” (Mat. 17:14-20) Sonla mɔɔ lɛ diedi wɔ Gyihova anu la bahola ali adenzilɛ zo. Noko saa ɔfa ɔ nwo ɔto ye mɔdenlebɔlɛ zo a, ɔnrɛhola, akee ɔbade nganeɛ kɛ ɔnrɛhola Gyihova sonle.\n15, 16. Kɛzi yɛbahola yɛaboa Baebolo sukoavo mɔɔ te nganeɛ kɛ ɔnrɛhola ɔnrɛzonle Gyihova kɛ ɔ gɔnwo mɔ la ɛ?\n15 Saa Baebolo sukoavo bie te nganeɛ kɛ ɔnrɛhola ɔnrɛzonle Gyihova kɛ ɔ gɔnwo mɔ la a, yɛbahola yɛadu ye folɛ kɛ ɔmmafa ɔ nwo ɔto ye mɔdenlebɔlɛ zo, emomu, ɔnyia diedi kɛ Gyihova bahola aboa ye. Pita hɛlɛle kɛ: “Bɛbɛlɛ bɛ nwo aze wɔ Nyamenle tumi kpole ne abo, amaa saa ɔdaye ye mekɛ ne mɔɔ yehile la dwu a yeamaa bɛ zo. Bɛva bɛ adwenleadwenle muala bɛgua ɔ nwo zo.” (1 Pita 5:6, 7) Ɔwɔ kɛ yɛboa sukoavo ne yɛmaa ɔkulo Gyihova na ɔnyia ɛhulolɛ kɛ ɔbamaa Yeahile ye adenle. Ɛhye kile kɛ ɔwɔ kɛ ɔkulo mɔɔ ɔsukoa la na ɔda “Sunsum ne ma” ne ali. (Gal. 5:22, 23) Ɔwɔ kɛ ɔmaa asɔneyɛlɛ kyia ye. (Fel. 4:6, 7) Na ɔnwu kɛ Nyamenle a bamaa ye akɛnrazilɛ nee anwosesebɛ yeayɛ mɔɔ Ɔkulo la a.—Bɛgenga 2 Temɔte 1:7, 8.\n16 Sukoavoma bie bahyia moalɛ na bahola bagenga anzɛɛ bahilehile kpalɛ. Bie mɔ bɛade nganeɛ kɛ ɔlua ɛtane bie mɔɔ bɛyɛle kolaa na bɛaranwu Gyihova la ati, bɛnfɛta kɛ bɛsonle ye. Yɛbahola yɛaboa bɛ wɔ ɛhye mɔ biala anu ɔlua ɛlɔlɛ nee abotane mɔɔ yɛbanyia yɛamaa bɛ la azo. Gyisɛse hanle kɛ: “Menli mɔɔ te kpɔkɛ la ɛngyia ninsinli nwo kɛ wuleravolɛma.”—Mat. 9:12.\nBoa Mrenya Dɔɔnwo Maa Bɛnwu Gyihova\n17, 18. (a) Kɛ ɔkɛyɛ na yɛanyia mrenya dɔɔnwo yɛaha edwɛkɛ ne yɛahile bɛ ɛ? (b) Duzu a yɛbazukoa ye wɔ edwɛkɛ mɔɔ doa zo la anu a?\n17 Baebolo ne anu a edwɛkɛ mɔɔ maa menli nye die nɔhalɛ nu la wɔ a, na yɛkpondɛ kɛ mrenya dɔɔnwo die di. (2 Tem. 3:16, 17) Kɛ ɔkɛyɛ na yɛanyia mrenya dɔɔnwo yɛaha edwɛkɛ ne yɛahile bɛ ɛ? Yɛbahola yɛaha ye wɔ nɔsolɛ nu, ewiazo wɔ dapɛne awieleɛ, anzɛɛ kenle mɔɔ bɛngɔ gyima mɔɔ mrenya dɔɔnwo wɔ sua nu la. Na saa ɔbayɛ boɛ a yɛbabiza nrenya mɔɔ wɔ awuke ne anu la na yɛ nee ye adendɛ. Yɛbahola yɛali mrenya mɔɔ yɛ nee bɛ yɛ gyima la daselɛ wɔ mekɛ mɔɔ ɔfɛta la. Mediema mraalɛ bie mɔ ahu mɔ ɛnle Alasevolɛ, yɛbahola yɛaboa mrenya ɛhye mɔ yɛamaa bɛ nye alie nɔhalɛ ne anwo.\n18 Yɛkpondɛ kɛ yɛboa menli dɔɔnwo yɛmaa bɛnwu nɔhalɛ ne. Menli mɔɔ ɛlɛkpondɛ nɔhalɛ ne la badie edwɛkɛ ne. Ɔwɔ kɛ yɛnyia abotane na yɛkɔ zo yɛboa menli mɔɔ ɛlɛkpondɛ nɔhalɛ ne la amuala. Noko duzu a baboa mrenya mɔɔ bɛzɔne bɛ la yeamaa bayɛ dɔɔnwo wɔ asafo ne anu a? Edwɛkɛ mɔɔ doa zo la babua kpuyia ɛhye.\n^ ɛden. 7 Nea Yearbooks of Jehovah’s Witnesses nee awie mɔ asetɛnla nu edwɛkɛ mɔɔ ba Ɛzinzalɛ Arane nee Awake! nu la.\n• Kɛ ɔkɛyɛ na yɛaboa mrenya yɛamaa bɛakpa debie mɔɔ anwo hyia kpalɛ wɔ asetɛnla nu la ɛ?\n• Kɛzi yɛbaboa Baebolo sukoavoma na bɛanzulo adwenle mɔɔ menli bɛanyia ye wɔ bɛ nwo la ɛ?\n• Kɛ ɔkɛyɛ na yɛaboa awie mɔɔ ɔbade nganeɛ kɛ ɔnrɛhola ɔnrɛzonle Gyihova kɛ ɔ gɔnwo mɔ la ɛ?\nAsoo ɛfa nwolɛ adenle mɔɔ ɛnyia la ɛdi mrenya daselɛ?\n[Nvoninli wɔ mukelɛ 26]\nKɛzi ɛbatete Baebolo sukoavo wɔamaa ɛkpɔlɛ ɛ?\nFa nwa awie Fa nwa awie Boa Mrenya Maa Bɛnyi Sunsum Nu


Bɛtɛle le Hibulu duma, mɔɔ ɔ bo kile “Nyamenle Sua Nu.” (Gyɛnɛsese 28:17, 19, ɔbodwɛkɛ) Ɔle duma mɔɔ fɛta azua ngakyile mɔɔ Gyihova Alasevolɛ ɛzi ye wɔ ewiade amuala na bɛfa edwɛkɛhanlɛ ne anwo adehilelɛ nee moalɛ bɛmaa wɔ ɛkɛ la. Neazo Eku ne sonle wɔ ewiade amuala gyima ne ati mɔɔ wɔ New York State, U.S.A. la, ɛkɛ ne a bɛwɔ na bɛnea ɔfese mɔɔ wɔ maanle ngakyile nu la gyimayɛlɛ zo a. Bɛfɛlɛ menli mɔɔ bɔ nu yɛ gyima wɔ ɛleka ɛhye mɔ la kɛ Bɛtɛle abusua. Bɛde ɛleka ko yɛɛ bɛyɛ gyima bɛbɔ nu, bɛdi aleɛ bɛbɔ nu yɛɛ bɛbɔ nu bɛsukoa Baebolo ne kɛ abusua.—Edwɛne 133:1.\nƆle ɛleka titili mɔɔ abusua ne anu amra tu bɛ nwo maa a. Kilisiene mrenyia nee mraalɛ mɔɔ bɛlɛyɛ Nyamenle ɛhulolɛdeɛ na bɛlɛfa bɛ mekɛ kɔsɔɔti bɛayɛ Belemgbunlililɛ gyima ne la a wɔ Bɛtɛle biala anu a. (Mateyu 6:33) Bɛndua bɛ kakɛ, noko bɛmaa bɛ kɔsɔɔti sua nee aleɛ yɛɛ ezukoa ekyi mɔɔ bɛfa bɛtua kakɛ mɔɔ bɛkɛbɔ la a. Awie biala mɔɔ wɔ Bɛtɛle la lɛ gyima mɔɔ ɔyɛ a, bie mɔ yɛ gyima wɔ ɔfese, egyaade anzɛɛ ɛleka mɔɔ bɛdi aleɛ la. Bie mɔ yɛ gyima wɔ ɛleka mɔɔ bɛyɛ mbuluku la, bie mɔ siezie sua nu, bie mɔ kpo ninyɛne, bie mɔ siezie ninyɛne mɔɔ ɛzɛkye la anzɛɛ bɛyɛ ninyɛne gyɛne.\nƆle ɛleka mɔɔ bɛyɛ gyima dahuu bɛfa bɛboa Belemgbunlililɛ nolobɔlɛ gyima ne. Bɛtɛle biala bodane titili a le kɛ bɛmaa menli dɔɔnwo anwu Baebolo ne anu nɔhalɛ ne. Nwolɛ neazo ko a le brohyua ɛhye. Neazo Eku ne a nleanle maanle bɛhɛlɛle na bɛvale bɛhɔmanle menli dɔɔnwo mɔɔ bahile ɔ bo wɔ ewiade amuala la, bɛvale milahyinli mɔɔ yɛ mbuluku ndɛndɛ wɔ Bɛtɛle bie mɔ anu la bɛyɛle na bɛvale bɛhɔle asafo mɔɔ bo 120,000 la anu. Wɔ ɛhye mɔ biala ɛyɛlɛ nu, Bɛtɛle mbusua ne fa moalɛ mɔɔ hyia la maa wɔ gyima mɔɔ hyia ndɛndɛ tɛla biala la ɛyɛlɛ nu—edwɛkpa ne nolobɔlɛ ne.—Maake 13:10.\nGyima mɔɔ hyia ndɛndɛ la boni a Bɛtɛle gyima ne boa ye ɛyɛlɛ a?\nNea deɛmɔti bɛfa dɔnehwele mgbe mgbe dɔɔnwo bɛyɛ na bɛka ye wɔ aneɛ ngakyile dɔɔnwo anu la.\nFa nwa awie Fa nwa awie Bɛtɛle A Le Duzu?\njl ɛzukoalɛdeɛ 21


1 Arelemgbunli 11 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Batak (Karo) Batak (Toba) Belgium French Mumule Aneɛ Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hindi (Roman) Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Kosraean Latvian Lingala Lithuanian Luganda Lunda Luo Luvale Macedonian Madagascar Mumule Aneɛ Malagasy Malawi Mumule Aneɛ Malay Malayalam Malaysia Mumule Aneɛ Maltese Marathi Maya Mexico Mumule Aneɛ Motu Mozambique Mumule Aneɛ Myanmar Navajo Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Punjabi (Roman) Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nArelemgbunli Mɔɔ Limoa 11:1-43\nSɔlɔmɔn aye mɔ hakyile ye ahonle (1-13)\nMenli mɔɔ dwazole Sɔlɔmɔn anwo zo (14-25)\nBɛva mbusua bulu bɛbɔ Gyɛlɔbowam ɛwɔkɛ (26-40)\nSɔlɔmɔn ɛwu; bɛyɛ Rilihɔbowam belemgbunli (41-43)\n11 Na Belemgbunli Sɔlɔmɔn hulole nyɛvolɛ mraalɛ dɔɔnwo+ bokale Falo ara raalɛ+ ne anwo: Mowabe,+ Amɔn,+ Yidɔm, Saedɛn+ yɛɛ Hɛte+ mraalɛ. 2 Bɛvi maanle maanle mɔɔ Gyihova hanle bɛ nwo edwɛkɛ hilele Yizilayɛma kɛ: “Bɛmmakɔ bɛ avinli,* yɛɛ ɔnle kɛ bɛdabɛ noko bɛba bɛ avinli, ɔluakɛ bɛbahwe bɛ ahonle bɛamaa bɛahɔli bɛ nyamenle ne mɔ anzi”+ la anu. Noko Sɔlɔmɔn nee bɛ dule na ɔhulole bɛ. 3 Na ɔgyale alehelɛ mraalɛ 700 yɛɛ ɔnyianle nwewe* 300, na ngyikyi ngyikyi ɔ ye mɔ lile ye adwenle.* 4 Mɔɔ Sɔlɔmɔn yɛle kpanyinli kpalɛ la,+ ɔ ye mɔ lile ye adwenle maanle ɔhɔlile nyamenle gyɛne nzi,+ na yeanva ahonle mɔɔ di munli la yeanzonle Gyihova ye Nyamenle ne kɛ ye papa Devidi ahonle ɛdeɛ ne la. 5 Na Sɔlɔmɔn hɔlile Saedɛnema nyamenle raalɛ Ahyetɔlɛte+ nee Amɔnoma bɛkyi nyamenle Melekɔm+ anzi. 6 Na Sɔlɔmɔn yɛle ɛtane wɔ Gyihova anye zo, na yeanva ye ahonle muala yeanli Gyihova anzi* kɛ mɔɔ ye papa Devidi yɛle la.+ 7 Mekɛ zɔhane a Sɔlɔmɔn zile ɛzonlenlɛ ɛleka+ maanle Mowabema bɛkyi nyamenle Kimɔhye nee Amɔnoma bɛkyi nyamenle+ Molɛke+ wɔ boka ne mɔɔ wɔ Gyɛlusalɛm anyunlu la azo a. 8 Zɔhane ala a ɔyɛle ɔmaanle ye nyɛvolɛ mraalɛ ne mɔ mɔɔ bɔle afɔle na bɛmaanle ɔkpunle esike ɔmaanle bɛ nyamenle ne mɔ la a. 9 Gyihova vale Sɔlɔmɔn anwo ɛya kpole, ɔluakɛ ye ahonle hakyile vile Gyihova, Yizilayɛ Nyamenle ne+ mɔɔ yele ɔ nwo hilele ye fane nwiɔ+ 10 na ɔbɔle ye kɔkɔ wɔ deɛ ɛhye anwo kɛ ɔnle kɛ ɔkɔdi nyamenle gyɛne nzi+ la anwo. Noko yeandie mɔɔ Gyihova hanle la. 11 Akee Gyihova zele Sɔlɔmɔn kɛ: “Kɛmɔ wɔyɛ ɛhye na wɔanli me ngyekyeleɛ nee me mɛla mɔɔ menvale memaanle wɔ la azo la ati, mebahwe Belemgbunlililɛ ne meavi ɛ sa nu, na meava meamaa wɔ azonvolɛ ne mɔ ko.+ 12 Noko wɔ papa Devidi ati, menrɛyɛ ye wɔ wɔ mekɛ zo. Mebahwe meavi ɛ ra nrenyia ne asa anu,+ 13 noko menrɛhwe belemgbunlililɛ ne amuala menrɛvi ɔ sa nu.+ Mebava abusua ko meamaa ɛ ra ne,+ ɔlua me sonvolɛ Devidi ati nee Gyɛlusalɛm mɔɔ mekpa nu meye la ati.”+ 14 Akee Gyihova maanle Yidɔmenli Heedade mɔɔ vi Yidɔm dehelɛ abusua ne anu+ la dwazole Sɔlɔmɔn anwo zo.+ 15 Mɔɔ Devidi lile Yidɔm anwo zo konim la,+ ɛlɔnema kpanyinli Dwowabe hɔle kɛ ɔkazie menli mɔɔ bɛhunle bɛ la, na ɔbɔle mɔdenle kɛ ɔku nrenyia biala mɔɔ wɔ Yidɔm la. 16 (Ɔluakɛ Dwowabe nee Yizilayɛ kɔsɔɔti dɛnlanle ɛkɛ ne too siane nsia hɔkpulale kɛ ɔhunle* nrenyia biala mɔɔ wɔ Yidɔm la.) 17 Noko Heedade nee ye papa Yidɔm sonvolɛma ne mɔ bie nriandile na bɛhɔle Yigyibiti; mekɛ zɔhane ɛnee Heedade le kakula. 18 Ɔti bɛvile Medean na bɛhɔle Peelan. Bɛvale mrenyia bie mɔ mɔɔ vi Peelan+ la bɛbokale bɛ nwo na bɛhɔle Yigyibiti Belemgbunli Falo ɛkɛ wɔ Yigyibiti, na ɔmaanle ye sua, ɔyɛle aleɛ nwo ngyehyɛleɛ ɔmaanle ye na ɔmaanle ye azɛlɛ. 19 Heedade nyianle Falo anyunlu ɛlolɛ kpole, ɔti ɔvale ɔ ye ɔbahyema* Taapɛnize adiema raalɛ ɔmaanle ɔgyale ye. 20 Nzinlii, Taapɛnize adiema raalɛ ne nee ye wole ralɛ nrenyia mɔɔ bɛfɛlɛ ye Gɛnubɛte la, na Taapɛnize tetele ye* wɔ Falo sua nu, na Gɛnubɛte hale Falo sua nu ɛkɛ na ɔ nee Falo amra mrenyia ne mɔ dɛnlanle. 21 Heedade dele ye wɔ Yigyibiti kɛ bɛzie Devidi bɛboka ye nenyia mɔ anwo+ yɛɛ ɛlɔnema kpanyinli Dwowabe noko ɛwu.+ Ɔti Heedade zele Falo kɛ: “Gyakyi me adenle maa mengɔ me maanle nu.” 22 Na Falo bizale ye kɛ: “Duzu a ɛhyia nwo wɔ me ɛke mɔɔ ɔti ɛkulo kɛ ɛkɔ wɔ maanle nu a?” Na ɔbuale ye kɛ: “Ɛhwee ɛngyia me, noko mesɛlɛ wɔ, gyakyi me adenle maa mengɔ.” 23 Eza Nyamenle maanle awie bieko, Yilayada ara Rilizɔn, mɔɔ nriandile vile ɔ menle Hadadizɛ,+ Zoba belemgbunli ne anwo ɛkɛ la dwazole Sɔlɔmɔn anwo zo.+ 24 Ɔboɔboale menli bie anloa ɔmaanle bɛrale ɔ nwo ɛkɛ na ɔrayɛle nwule ekpunli bie mɔɔ Devidi lile bɛ nwo zo konim*+ la kpanyinli. Yemɔti bɛhɔle Damasekɛse+ bɛhɔdɛnlanle ɛkɛ na bɛbɔle ɔ bo bɛlile ebia wɔ Damasekɛse. 25 Na ɔdwazole ɔtiale Yizilayɛma wɔ Sɔlɔmɔn mekɛ zo amuala, na ɔgyegyele bɛ kɛ mɔɔ Heedade yɛle la, na ɔhyile Yizilayɛma wɔ mekɛ mɔɔ ɔlɛdi Selea ebia ne la. 26 Ɛnee Yifelaemenli Gyɛlɔbowam+ mɔɔ le Sɔlɔmɔn sonvolɛ,+ mɔɔ le Nibate mɔɔ vi Zɛlɛda la ara na ye mame le kunlavolɛ mɔɔ bɛfɛlɛ ye Zɛlua la wɔ ɛkɛ. Ɔdaye noko ɔdele atua* ɔtiale belemgbunli ne.+ 27 Deɛmɔti ɔdele atua ɔtiale belemgbunli ne la ɛne: Sɔlɔmɔn yɛle Boka* ne+ na ɔliele ye papa Devidi Suakpole ne+ anwo bane ɔyiale. 28 Gyɛlɔbowam ɛhye le awie mɔɔ bɔ ɔ nwo mɔdenle. Mɔɔ Sɔlɔmɔn nwunle kɛ ɔle kpavolɛ mɔɔ yɛ gyima ɛsesebɛ la, ɔyɛle ye neavolɛ+ wɔ Dwosefi abozoamra mɔɔ bɛmaanle bɛyɛle gyima la anwo zo. 29 Mekɛ zɔhane ɛnee Gyɛlɔbowam vi Gyɛlusalɛm ɛvinde, na Hyaelonli ngapezonli Ahaegya+ nwunle ye wɔ adenle nu. Ɛnee Ahaegya wula tɛladeɛ fofolɛ bie, na ɛnee bɛ mu nwiɔ ala a bɛwɔ ɛkɛ a. 30 Ahaegya zɔle tɛladeɛ fofolɛ ne mɔɔ ɔwula la anu na ɔsuosuanle nuhua azinli 12. 31 Akee ɔzele Gyɛlɔbowam kɛ: “Fa nuhua bulu, ɔluakɛ edwɛkɛ mɔɔ Gyihova, Yizilayɛ Nyamenle ne ɛha la ɛne: ‘Nea, melɛye belemgbunlililɛ ne meavi Sɔlɔmɔn asa anu, na mebava mbusua bulu meamaa wɔ.+ 32 Noko me sonvolɛ Devidi nee suakpole Gyɛlusalɛm mɔɔ mekpa nu meye mevi Yizilayɛ mbusua kɔsɔɔti anu la ati,+ abusua ko bayɛ ye ɛdeɛ.+ 33 Mebayɛ ɛhye ɔluakɛ bɛgyakyi me+ na bɛlɛbɔ bɛ ti aze bɛamaa Saedɛnema nyamenle raalɛ Ahyetɔlɛte, Mowabema nyamenle Kimɔhye yɛɛ Amɔnoma nyamenle Melekɔm, bɛanlua me ndenle ne mɔ anu bɛanyɛ mɔɔ le kpalɛ wɔ me nye zo la yɛɛ bɛanli me ngyehyɛleɛ nee me ndɛnebualɛ ne mɔ azo kɛ mɔɔ ye papa Devidi yɛle la. 34 Noko menrɛlie Belemgbunlililɛ ne amuala menrɛvi ɔ sa nu, na mebamaa yeayɛ kpanyinli wɔ ye ngoane mekɛ kɔsɔɔti anu, ɔlua me sonvolɛ Devidi mɔɔ memkpale ye la ati,+ ɔboalekɛ ɔlile me mɛla nee me ngyehyɛleɛ ne mɔ azo. 35 Noko mebalie belemgbunlililɛ ne meavi ɔ ra ne asa anu na meava meamaa wɔ, mɔɔ le mbusua bulu ne.+ 36 Mebava abusua ko meamaa ɔ ra ne, amaa me sonvolɛ Devidi anyia kɛnlaneɛ wɔ me nyunlu wɔ Gyɛlusalɛm dahuu,+ suakpole ne mɔɔ mekpa nu meye kɛ mebamaa me duma adɛnla ɛkɛ ne la. 37 Ɛdawɔ a mebakpa wɔ a, na ɛbali tumi wɔ debie biala mɔɔ ɛkulo* la azo na wɔayɛ Yizilayɛ belemgbunli. 38 Na saa ɛtie me edwɛkɛ biala mɔɔ mebaha la na ɛdua me ndenle ne mɔ anu na ɛyɛ mɔɔ le kpalɛ wɔ me nye zo la na ɛdi me ngyehyɛleɛ nee me mɛla ne mɔ azo kɛ mɔɔ me sonvolɛ Devidi yɛle la a,+ medame noko me nee wɔ balua. Mebakyekye belemgbunlililɛ mɔɔ wɔ ɛkɛ ne dahuu la meamaa wɔ, kɛ mɔɔ menyɛle memaanle Devidi la,+ na mebava Yizilayɛ meamaa wɔ. 39 Na ɛhye ati mebabɛlɛ Devidi abozoamra aze,+ noko ɔnrɛyɛ dahuu.’”+ 40 Yemɔti Sɔlɔmɔn bɔle mɔdenle kɛ ɔku Gyɛlɔbowam, noko Gyɛlɔbowam nriandile hɔle Yigyibiti Belemgbunli Hyaehyake+ ɛkɛ wɔ Yigyibiti,+ na ɔdɛnlanle Yigyibiti ɔhɔkpulale kɛ Sɔlɔmɔn wule la. 41 Sɔlɔmɔn anwo tetedwɛkɛ mɔɔ ɛha la, mɔɔ ɔyɛle la kɔsɔɔti nee ye nrɛlɛbɛ ne, asoo bɛtɛkɛlɛle ye wɔ Sɔlɔmɔn anwo tetedwɛkɛ buluku ne anu?+ 42 Mekɛ tendenle mɔɔ Sɔlɔmɔn vale lile Yizilayɛma kɔsɔɔti belemgbunli wɔ Gyɛlusalɛm la le ɛvolɛ 40. 43 Akee Sɔlɔmɔn nee ye nenyia mɔ hɔlale na bɛziele ye wɔ ye papa Devidi Suakpole zo; na ɔ ra Rilihɔbowam+ lile ye agya yɛle belemgbunli.\n^ Anzɛɛ “Bɛmmagya bie yɛɛ bɛmmamaa bɛdabɛ noko bɛgya bɛ nuhua bie.”\n^ Anzɛɛ “ɔ ye mɔ bɛlɛbɛlale ye.” Hibulu aneɛ nu, “hwehwenle ye ahonle.”\n^ Hibulu aneɛ nu, “anzi bɔkɔɔ.”\n^ Hibulu aneɛ nu, “ɔpɛle.”\n^ Tɛ ɔdaye a ɔlɛdi ebia ne a.\n^ Anzɛɛ ɔkola ɔkile, “pɛle ye nyɛfonlɛ.”\n^ Hibulu aneɛ nu, “hunle bɛ.”\n^ Hibulu aneɛ nu, “ɔmaanle ɔ sa zo.”\n^ Anzɛɛ “Millo. Hibulu edwɛkɛkpɔkɛ mɔɔ kile “kuma ɛdualɛ.”\n^ Anzɛɛ “wɔ ɛkɛla kulo\n1 Arelemgbunli 11


Nɔmbɛse 17 | Yintanɛte Zo Baebolo | Ewiade Fofolɛ Ngilebɛbo\nAalɔn kpɔma ne mɔɔ ɛfefɛ la le sɛkɛlɛneɛ (1-13)\n17 Akee Gyihova zele Mosisi kɛ: 2 “Ka kile Yizilayɛma na die kpɔma ko fi abusua biala abusua kpanyinli ne ɛkɛ,+ ɔ muala bayɛ kpɔma 12. Kɛlɛ awie biala duma wɔ ye kpɔma ne anwo. 3 Ɔwɔ kɛ ɛkɛlɛ Aalɔn duma wɔ Livaema kpɔma ɛdeɛ ne anwo, ɔluakɛ abusua ko biala kpanyinli bava kpɔma ko ara. 4 Fa kpɔma ne mɔ gua Daselɛlilɛ ne+ anyunlu wɔ nyianu ɛdanlɛsua ne anu, ɛleka mɔɔ meta meye me nwo mekile wɔ la.+ 5 Na ahenle mɔɔ mebakpa ye la kpɔma ne+ bafefɛ nya, na mebamaa Yizilayɛma anzo abo mɔɔ bɛtendɛ bɛtia me nee bɛdabɛ la agyakyi.”+ 6 Yemɔti Mosisi hanle hilele Yizilayɛma, na bɛ mgbanyima ne mɔ amuala maanle ye kpɔma—abusua kpanyinli biala vale kpɔma ko rale, ɔ muala le kpɔma 12—na ɛnee Aalɔn kpɔma ne boka bɛ kpɔma ne mɔ anwo. 7 Akee Mosisi vale kpɔma ne mɔ hɔguale Gyihova anyunlu wɔ Daselɛlilɛ ɛdanlɛsua ne anu. 8 Aleɛ hyenle mɔɔ Mosisi hɔle Daselɛlilɛ ɛdanlɛsua ne anu la, nea! ɛnee Aalɔn kpɔma ne mɔɔ gyi ɛkɛ maa Livae abusua ne la ɛfefɛ nya, ɛbɔ ndotolo na yezo alemɔndo ma mɔɔ ɛbolo la. 9 Akee Mosisi yele kpɔma ne mɔ amuala vile Gyihova anyunlu ɔvale ɔrahilele Yizilayɛma kɔsɔɔti. Bɛnleanle kpɔma ne mɔ na awie biala yele ye ɛdeɛ ne. 10 Akee Gyihova zele Mosisi kɛ: “Fa Aalɔn kpɔma ne+ sia kɔdo Daselɛlilɛ ne anyunlu maa ɔyɛ sɛkɛlɛneɛ+ ɔmaa atuadelɛma ne,+ amaa bɛangɔ zo bɛandendɛ bɛ nzo abo bɛantia me na bɛanwu.” 11 Ɛkɛ ne ala Mosisi yɛle mɔɔ Gyihova hanle hilele ye la. Ɔyɛle ye zɔ pɛpɛɛpɛ. 12 Akee Yizilayɛma zele Mosisi kɛ: “Kɛkala yɛbawu, yɛ bo zo baminli, yɛ muala yɛ bo zo baminli! 13 Awie biala mɔɔ kɛbikye Gyihova ɛdanlɛsua ne bɔbɔ la bawu!+ Asoo yɛ muala yɛbawu ɔ?”+


Duzu A Ɔwɔ Kɛ Menwu Ye Wɔ Nwɔhoalilɛ Nwo A? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Brazil Mumule Aneɛ Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch English Estonian Ewe Fijian Finnish French Georgian German Giliki Haitian Creole Hausa Hibulu Hiligaynon Hindi Hindi (Roman) Hungarian Iban Igbo Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Ossetian Polish Portuguese (Brazil) Portuguese (European) Romanian Russian Sepedi Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Twi Ukrainian Uzbek Uzbek (Roman) Vietnamese Xhosa Yoruba Zulu\nNwɔhoalilɛ bahola aboa wɔ—anzɛɛ ɔnrɛboa wɔ. Ɔ muala gyi mɔɔ ɛfa ɛdi nwɔhoa, kɛzi ɛdi nwɔhoa ne yɛɛ mekɛ dodo mɔɔ ɛfa ɛdi nwɔhoa ne la azo.\nNvasoɛ boni a wɔ zo a?\nEsiane boni a wɔ nu a?\nNwɔhoalilɛ bahola amaa wɔanyia kpɔkɛdelɛ kpalɛ. Baebolo ne die to nu kɛ “nwonane agbɔkɛ nu ɛkpundinlɛ hyia.” (1 Temɔte 4:8) Kpavolɛ bie mɔɔ bɛfɛlɛ ye Ryan la hanle kɛ, “nwɔhoalilɛ le adenle ko mɔɔ boa maa yɛnyia anwosesebɛ a”. “Ɔle kpalɛ ɔtɛla kɛ ɛbadɛnla sua nu wɔabɔ vidio game la.”\nNwɔhoalilɛ kola maa ɛ nee menli bɔ nu yɛ ninyɛne na ɛnyia bɛnwozohomolɛ subane. Baebolo ne fa nwɔhoalilɛ yɛ ndonwo kilehile yɛ ɛzukoalɛdeɛ kpalɛ. Ɔka kɛ: “Menli dɔɔnwo a su ɛnriandilɛ a, noko bɛ nuhua ko ala yɛɛ asa ka nwolɛ ahyɛlɛdeɛ ne a.” Akee ɔtoa zo kɛ: “Awie biala mɔɔ kazu ɛnriandilɛ la siezie ɔ nwo kpalɛ wɔ adenle biala anu.” (1 Kɔlentema 9:24, 25) Ɛzukoalɛdeɛ ne a le boni? Ɔhyia bɛnwozohomolɛ nee koyɛlɛ amaa awie ahola ali nwɔhoa ne anwo mɛla ne azo. Bɛlɛra bie mɔɔ bɛfɛlɛ ye Abigail la die ɛhye to nu. Ɔka kɛ, “Nwɔhoalilɛ ɛboa me ɛmaa menwu kɛzi me nee awie mɔ bayɛ ko nee kɛzi me nee bɛ badendɛ la.”\nNwɔhoalilɛ boa maa ɛnyia agɔnwolɛma. Nwɔhoa ka menli bɔ nu. Kpavolɛ bie mɔɔ bɛfɛlɛ ye Jordan la ka kɛ, “Ɔle kɛ asɛɛ ɛzulɛ wɔ nwɔhoalilɛ kɔsɔɔti anu, noko saa ɛfa ɛyɛ wɔ adwenle kɛ ɔle anyelielɛ debie ala a, ɔmaa ɛnyia agɔnwolɛma.”\nMɔɔ ɛfa ɛdi nwɔhoa ne la. Baebolo ne ka kɛ: ‘Gyihova sɔ kpalɛma nee amumuyɛma nea, na ɔkyi mɔɔ kulo konle konle la.’—Edwɛndolɛ 11:5.\nBasabasayɛlɛ da ali wienyi wɔ nwɔhoa bie mɔ anu. Kɛ neazo la, kakula bɛlɛra bie mɔɔ bɛfɛlɛ ye Lauren la nwunle kɛ: “Bodane mɔɔ boxing gyi zo la a le kɛ menli mɔɔ ɛlɛdi nwɔhoa ne la anu ko babo ɔ gɔnwo. Noko kɛ Kilisienema la, yɛtwe yɛ nwo yɛfi konle nwo, ɛhye ati, kɛmɔti a ɔwɔ kɛ yɛnea boxing yɛfa yɛdielie yɛ nye ɛ?”\nDwenle nwo: Asoo ɛdwenle kɛ ɛnrɛyɛ basabasa la ati, ɛfa ɛ nwo ɛfea nu anzɛɛ ɛnea nwɔhoa mɔɔ basabasayɛlɛ wɔ nu la ɔ? Saa ɔle zɔ a, kakye kɛ Edwɛndolɛ 11:5 ka kɛ Gyihova kyi sonla mɔɔ “kulo konle konle” la, tɛ awie mɔɔ fa ɔ nwo wula nu la angome.\nKɛzi ɛdi nwɔhoa ne la. Baebolo ne ka kɛ: “Bɛmmayɛ debie biala angomedi nu anzɛɛ adubɛnwo nu; dahuu bɛva anwoazehanlɛ bɛbu bɛ gɔnwo mɔ bɛdɛla bɛ nwo bɔbɔ.”—Felepaema 2:3.\nƆle nɔhalɛ kɛ ɛzulɛ wɔ ekpunli nwiɔ mɔɔ ɛlɛpemgbe debie nwo la avinli ɛdeɛ. Noko saa ɔbaye kɛ adenle biala anu ɔwɔ kɛ ɛdi konim a yemɔ ɛnrɛmaa anyelielɛ mɔɔ wɔ nwɔhoa ne anu la ɛnrɛdɛnla ɛkɛ. Kpavolɛ bie mɔɔ bɛfɛlɛ ye Brian la ka kɛ, “Ɛzulɛ subane bahola anyia yɛ nwo zo tumi. Saa ɛbɔ mɔdenle wɔ nwɔhoalilɛ bie anu a, ɔwɔ kɛ ɛnyia mɛlɛbɛnwoaze subane kpalɛ.”\nDwenle nwo: Kakula nrenyia bie mɔɔ bɛfɛlɛ ye Chris la nwunle kɛ, “Dapɛne biala mɔɔ bɛbabɔ bɔlo la, awie boda.” Ɛhye ati, biza ɛ nwo kɛ, ‘Duzu a maa bɛta bɛboda a? Boni a mebahola meayɛ amaa ɛbodalɛ ne azo ade a?’\nMekɛ dodo mɔɔ ɛfa ɛdi nwɔhoa ne. Baebolo ne ka kɛ: “Bɛnwu mɔɔ le kpalɛ la.”—Felepaema 1:10.\nƆwɔ kɛ ɛnwu mɔɔ nwolɛ hyia wɔ la; maa sunsum nu ninyɛne ɛlimoa. Nwɔhoa dɔɔnwo wɔ ɛkɛ mɔɔ saa ɛlɛdi bie anzɛɛ ɛlɛnea a, ɔdie mekɛ kpalɛ. Kakula bɛlɛra ko mɔɔ bɛfɛlɛ ye Daria la se; “Me nee me mame di butule wɔ mekɛ dodo mɔɔ mefa menea nwɔhoalilɛ wɔ TV zo mɔɔ anrɛɛ mebahola meava meayɛ debie mɔɔ nvasoɛ wɔ zo la anwo.\nNwɔhoalilɛ mɔɔ ɛfa wɔ adwenle wɔazie zo somaa la le kɛ ɛlɛfa ngyenle dɔɔnwo wɔagua wɔ aleɛ nu la\nDwenle nwo: Saa wɔ awovolɛ tu wɔ folɛ wɔ ninyɛne mɔɔ anwo hyia wɔ la anwo a ɛtie ɔ? Kakula bɛlɛra bie mɔɔ bɛfɛlɛ ye Trina la ka kɛ: “Saa me nee me mediema nea nwɔhoalilɛ na yɛanyɛ ninyɛne mɔɔ anwo hyia la a, me mame kakye yɛ kɛ menli mɔɔ wɔ nwɔhoalilɛ ne anu la balie bɛ ahatualɛ saa yɛnea bɛ anzɛɛ yɛannea bɛ a. Ɔbiza yɛ kɛ ‘Nwane a badua bɛ kakɛ a?’ Mɔɔ ɛnee ɔkpondɛ yeahile la ɛne: Menli mɔɔ wɔ nwɔhoalilɛ ne anu la ɛlɛyɛ bɛ gyima. Noko saa yɛanyɛ yɛ gyimalilɛ mɔɔ bɛvale bɛmaanle yɛ wɔ sukulu la nee gyimalilɛ ngakyile mɔɔ ɛha la a, yɛnrɛhola yɛnrɛnlea yɛ nwo kenle bie. Mɔɔ ɛnee me mame ɛlɛka ahile yɛ la a le kɛ, ɔnle kɛ nwɔhoalilɛ mɔɔ yɛnea anzɛɛ bɔlo mɔɔ yɛbɔ la yɛ debie mɔɔ nwolɛ hyia yɛ wɔ yɛ ɛbɛlabɔlɛ nu a.”\n“Yɛye yɛ agbɔkɛ nu ɛkpundinlɛ yɛsie ahane a, nwɔhoalilɛ maa yɛ nye die na ɔboa yɛ. Ɔmaa ɛsukoa kɛzi ɛbava mɛlɛbɛnwoaze wɔali konim na wɔalie wɔado nu wɔ enililɛ nu kɛ wɔanli konim la.”—Abigail.\n“Mekulo nwɔhoalilɛ, noko ɔngyia ɔndɛla ninyɛne mɔɔ ɛha mɔɔ ɔhyia kɛ meyɛ la. Wɔ me afoa nu, meyɛ me gyima mewie a medi nwɔhoa a. Ɛhye maa menyia anwosesebɛ na menwu mɔɔ hyia me a.”—Deven.\nƐnwomenlelielɛ Nee Gyima Nwo Adwenle Kpalɛ\nMgbavolɛ Nee Mbɛlɛra Biza Kɛ—Duzu A Mebava Me Ngoane Meayɛ A?\nƐkulo kɛ ɛsi kpɔkɛ bie ɔ? Suzu kpavolɛ ko mɔɔ ɛnee ɔwɔ kɛ ɔsi kpɔkɛ ɛhye bie la anwubielɛ ne anwo. Kpondɛ ninyɛne mɔɔ ɛnee ɔwɔ kɛ ɔsi nwolɛ kpɔkɛ la.\nMɔɔ Ɔwɔ Kɛ Ɛnwu Ye Wɔ Nwɔhoalilɛ Nwo La\nNwɔhoalilɛ maa yɛsukoa ninyɛne mgbalɛ le kɛ kɛzi bɛ nee menli bɔ nu yɛ debie anzɛɛ di adwelie la. Noko asoo ɔwɔ kɛ nwɔhoalilɛ yɛ ninyɛne mɔɔ anwo hyia kpalɛ wɔ yɛ ɛbɛlabɔlɛ nu la anu ko ɔ?\nFa nwa awie Fa nwa awie Duzu A Ɔwɔ Kɛ Menwu Ye Wɔ Nwɔhoalilɛ Nwo A?\nijwyp edwɛkɛ 53


Asoo Ɔfɛta Kɛ Megya Sonla Ɛhye Ɔ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch Efik English Estonian Ewe Fijian Finnish French Ga Georgian German Giliki Haitian Creole Hausa Hibulu Hiligaynon Hungarian Iban Icelandic Iloko Indonesian Italian Japanese Kachin Kalanga (Botswana) Kikuyu Kinyarwanda Kirghiz Kirundi Korean Latvian Lithuanian Macedonian Malagasy Malay Malayalam Maltese Myanmar Norwegian Nzema Ossetian Papiamento (Curaçao) Polish Portuguese (Brazil) Portuguese (European) Romanian Russia Mumule Aneɛ Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Sunda Swahili Swedish Tagalog Telugu Thai Tsonga Turkish Turkmen Ukrainian Umbundu Vietnamese Waray-Waray Xhosa Zulu\nWɔnwu awie mɔɔ ɛnea a ɛbahola wɔagya ye ɔ? Saa ɔle zɔ a, kɛ ɔkɛyɛ na wɔanwu ye kɛ ɔfɛta kɛ ɛgya ye ɛ?\nƆnle kɛ ɛfa wɔ adwenle ɛsie mɔɔ ɛnwu ye la ala azo. Ɔluakɛ, bie a bɛlɛra ne mɔɔ anwo yɛ fɛ la ɛnli nɔhalɛ anzɛɛ kpavolɛ ne mɔɔ ɛlie duma la ɛnlɛ subane kpalɛ. Kpondɛ awie mɔɔ ɛbahola ɛ nee ye adɛnla na eza ɛ nee ye lɛ bodane ko la.—Mɔlebɛbo 2:18; Mateyu 19:4-6.\nNea Ninyɛne Kɔ Moa\nGua ɛ nye aze nea ahenle mɔɔ ɛkulo ye la kpalɛ. Wɔannea a ɛbanwu mɔɔ ɛkulo kɛ ɛnwu ye la ala. Ɔti anrɛɛ si abotane. Bɔ mɔdenle kɛ ɛbanwu ɛ gɔnwo ne subane mɔɔ ɔlɛ la.\nMenli dɔɔnwo nee awie mɔ ɛlɛtu a bɛnnea ninyɛne bɛngɔ moa. Emomu, bɛka ye ndɛndɛ kɛ bɛ subane le ko: “Yɛkulo edwɛne ko.” “Yɛ nye die debie ko ne ala anwo.” “Yɛ adwenle yia wɔ debie biala anwo!” Noko, ɔwɔ kɛ ɛnea ninyɛne ɛkɔ moa kpalɛ. Bɔ mɔdenle kɛ ɛbanwu “ahonle nu sonla mɔɔ vea” la. (1 Pita 3:4; Ɛfɛsɛsema 3:16) Kɛ anrɛɛ ɛbava wɔ adwenle wɔazie ninyɛne mɔɔ bɛ adwenle yɛ ko wɔ nwo azo la, bie a ɛbahola wɔava wɔ adwenle wɔazie ninyɛne mɔɔ bɛ adwenle ɛnyɛ ko wɔ nwo la azo.\nKɛ neazo la, suzu edwɛkɛ mɔɔ doa zo la anwo:\nKɛzi ahenle yɛ ye nyɛleɛ wɔ akɛsakɛsa nwo ɛ—asoo ɔbɔ mɔdenle kɛ ɔbayɛ ninyɛne kɛ mɔɔ ɔkulo la, bie a ɔbava “ɛya” anzɛɛ ɔbaha “edwɛkɛ ɛtane” ɔ? (Galeehyeama 5:19, 20; Kɔlɔsaema 3:8) Anzɛɛ saa edwɛkɛ ne ɛnle Nyamenle mɛla mɔɔ bɛbulu zolɛ la a, asoo ɔda ndelebɛbo ali yɛɛ ɔlɛ ɛhulolɛ kɛ ɔbagyakyi edwɛkɛ nu amaa anzodwolɛ ara ɔ?—Gyemise 3:17.\nAsoo ɔle awie mɔɔ ɔle mɛlɛbɛla, angomedi anzɛɛ debie yɛ ye ahyi ɔ? Asoo ɔkpondɛ kɛ dahuu ɔnwu debie biala mɔɔ ɛlɛyɛ la anu ɔ? “Nicole ka kɛ, “Ɔyɛ a mete kɛ menli mɔɔ ɛyɛ agyalɛ ngyehyɛleɛ la bie mɔ ko ɔluakɛ bɛ nuhua ko kpondɛ kɛ dahuu ɔ gɔnwo ne fɛlɛ anzɛɛ ka ɛleka biala mɔɔ ɔlɛkɔ la ɔkile ye. Menwu ye kɛ ɛhye le subane ɛtane.”—1 Kɔlentema 13:4.\nKɛzi awie mɔ nwu ahenle ne ɛ? Saa ɛbiza ɔ nwo edwɛkɛ ɛfi menli mɔɔ ze ye, kɛ neazo la menli mɔɔ ɛnyi wɔ sunsum nu mɔɔ wɔ asafo ne anu la ɛkɛ a ɔbaboa wɔ. Ɛyɛ zɔ a ɛbanwu ye saa menli “ka ɔ nwo edwɛkɛ kpalɛ” a.—Gyima ne 16:1, 2.\nMgbavolɛ Nee Mbɛlɛra Biza Kɛ Mgbavolɛ Nee Mbɛlɛra\nFa nwa awie Fa nwa awie Asoo Ɔfɛta Kɛ Megya Sonla Ɛhye Ɔ?\nijwyp edwɛkɛ 18\nDuzu A Le Nɔhalɛ Ɛlɔlɛ?


Di Mɛla Kpalɛ Ne Azo Wɔ Daselɛlilɛ Nu | Debiezukoalɛ\n“Mɔɔ bɛkpondɛ kɛ menli yɛ maa bɛ la, bɛdabɛ noko bɛyɛ zɔhane ala bɛmaa bɛ.”—MAT. 7:12.\nDuzu a ɔwɔ kɛ yɛyɛ yɛmaa awie biala mɔɔ yɛkɛyia ye wɔ daselɛlilɛ nu la ɛ?\nKɛzi Mateyu 7:12 fane ɛleka, mekɛ, nee kɛzi ɔwɔ kɛ yɛkɔ menli ne anwo la anwo ɛ?\nNzuzulɛ boni mɔ a yɛha nwolɛ edwɛkɛ wɔ edwɛkɛ ɛhye anu mɔɔ ɛkulo kɛ ɛfa ɛdi gyima a?\n1. Asoo mɔɔ yɛyɛ yɛmaa menli wɔ daselɛlilɛ nu la kola maa debie kpalɛ fi nu ba ɔ? Maa neazo. (Nea mɔlebɛbo nvoninli ne.)\nAGYALƐMA bie mɔɔ bɛwɔ Fiji la ɛlɛto ɛsalɛ avɛlɛ menli bɛamaa bɛara Kelaese ewule Ngakyelɛlilɛ ne abo. Mɔɔ bɛ nloa wɔ zo bɛlɛtendɛ bɛahile raalɛ bie wɔ ye sua ne anzi la, yɛɛ ezule ne bɔle ɔ bo kɛ ɔtɔ a. Adiema nrenya ne vale ekyima manle raalɛ ne, na ɔ nee ɔ ye veale ko abo. Agyalɛma ne anye liele kɛ bɛnwunle raalɛ ne wɔ Ngakyelɛlilɛ ne abo wɔ zɔhane nɔe ne la. Raalɛ ne hanle kɛ ɔngakye edwɛkɛ mɔɔ Alasevolɛ ne mɔ hanle la anu dɔɔnwo noko mɔɔ bɛyɛle la manle ɔ nye liele yemɔti ɛnee ɔwɔ kɛ ɔba Ngakyelɛlilɛ ne. Duzu a manle bɛlale nyɛleɛ kɛnlɛma ɛhye ali a? Agyalɛma ne lile mɔɔ bɛta bɛfɛlɛ ye Mɛla Kpalɛ ne la azo.\n2. Duzu a le Mɛla Kpalɛ ne, na kɛzi yɛbahola yɛali zo ɛ?\n2 Duzu a le Mɛla Kpalɛ ne? Yemɔ a le folɛ ne mɔɔ Gyisɛse dule kɛ: “Mɔɔ bɛkpondɛ kɛ menli yɛ maa bɛ la, bɛdabɛ noko bɛyɛ zɔhane ala bɛmaa bɛ [la].” (Mat. 7:12) Kɛ ɔkɛyɛ na yɛahola yɛava adehilelɛ ɛhye yɛali gyima ɛ? Yɛbalua ndenle nwiɔ azo titile. Mɔɔ lumua, ɔwɔ kɛ yɛbiza yɛ nwo kɛ, ‘Saa ɔdaye a ɔle medame a, duzu a anrɛɛ mebahulo kɛ ɔyɛ ɔmaa me a?’ Akee, ɔwɔ kɛ yɛtoa zo yɛboa ahenle kɛmɔ yɛbahola la.—1 Kɔl. 10:24.\n3, 4. (a) Kilehile deɛmɔti tɛ mediema avinli ala a ɔwɔ kɛ yɛdi Mɛla Kpalɛ ne azo la anu. (b) Duzu a yɛbazuzu nwo wɔ edwɛkɛ ɛhye anu a?\n3 Yɛta yɛdi Mɛla Kpalɛ ne azo wɔ mekɛ mɔɔ yɛwɔ yɛ mediema avinli la. Noko Gyisɛse anga kɛ bɛdabɛ mɔɔ bɛwɔ nɔhalɛ ne anu la ala a, ɔwɔ kɛ yɛyɛ bɛ boɛ a. Ɔhanle Mɛla Kpalɛ ne anwo edwɛkɛ wɔ mekɛ mɔɔ ɛnee ɔlɛkilehile mɔɔ ɔwɔ kɛ yɛyɛ yɛmaa awie biala mɔɔ yɛ kpɔvolɛma bɔbɔ boka nwo anu la. (Bɛgenga Luku 6:27, 28, 31, 35.) Saa yɛbava Mɛla Kpalɛ ne yɛali gyima wɔ yɛ kpɔvolɛma afoa nu a, ɛnee nea kɛzi nwolɛ hyia kɛ yɛbava yɛali gyima wɔ mekɛ mɔɔ yɛlɛdi menli mɔɔ bɛ nuhua dɔɔnwo bɛahola afɛta “ngoane mɔɔ ɛnlɛ awieleɛ” la daselɛ la ɛ!—Gyi. 13:48.\n4 Akee yɛbazuzu kpuyia nna mɔɔ yɛbamaa yɛadɛnla yɛ adwenle nu wɔ mekɛ mɔɔ yɛwɔ daselɛlilɛ nu la anwo: Nwane mɔ a mekɔ bɛ ɛkɛ a? Nienwu a mekɔto bɛ a? Mekɛ boni a le mekɛ kpalɛ mɔɔ ɔwɔ kɛ mekɔ bɛ ɛkɛ a? Kɛzi ɔwɔ kɛ mebikye bɛ ɛ? Kɛmɔ yɛbanwu ye la, kpuyia ɛhye mɔ kola maa yɛsuzu bɛdabɛ mɔɔ yɛka edwɛkɛ ne yɛkile bɛ la nganeɛdelɛ nwo na yɛdua zo yɛbikye bɛ.—1 Kɔl. 9:19-23.\nNWANE MƆ A MEKƆ BƐ ƐKƐ A?\n5. Kpuyia boni mɔ a yɛbahola yɛabiza yɛ nwo a?\n5 Yɛka edwɛkɛ ne yɛkile baholɛ biala wɔ daselɛlilɛ nu. Yɛ nuhua ko biala lɛ ɛleka mɔɔ ɔvi nee ye ngyegyelɛ. (2 Edk. 6:29) Saa ɛkulo kɛ ɛka edwɛkɛ ne ɛkile awie a, biza ɛ nwo kɛ: ‘Saa ɔdaye a ɔlɛyɛ gyima ne mɔɔ melɛyɛ la a, anrɛɛ adwenle boni a mebahulo kɛ ɔbanyia ye wɔ me nwo a? Saa ɔbu me kɛ sonlamgbane bie mɔɔ de kpalɛ ye azo a, anrɛɛ me nye balie nwo ɔ? Anzɛɛ, mebahulo kɛ ɔbabu me bie ɔ?’ Kpuyia ɛhye mɔ mɔɔ yɛbazuzu nwo la bamaa yɛabu suamenle biala.\n6, 7. Saa yɛyia awie mɔɔ kulo butule la wɔ daselɛlilɛ nu a, duzu a ɔwɔ kɛ yɛyɛ a?\n6 Awie biala ɛngulo kɛ bɛbabu ye kɛ “ɔnle sonla kpalɛ.” Ndonwo ɛne: Kɛ Keleseɛnema la, yɛbɔ mɔdenle kɛ yɛbali folɛ mɔɔ Baebolo ne tu kɛ ‘yɛmaa yɛ nloa ɛdendɛlɛ ɛyɛ fɛ’ la azo kpalɛ. (Kɔl. 4:6) Noko kɛmɔ yɛnli munli la ati, ɔdwu mekɛ ne bie a yɛka edwɛkɛ na nzinlii yɛanlu yɛ nwo. (Gye. 3:2) Saa yɛka edwɛkɛ ɛtane yɛkile awie ɔluakɛ ninyɛne angɔ boɛ ammaa yɛ wɔ kenle ne anu la ati a, yɛnrɛhulo kɛ bɛbabu yɛ kɛ “yɛmbu” debie anzɛɛ “yɛndwenle sonla nwo.” Yɛ nye bala kɛ ahenle bade edwɛkɛ ne abo. Asoo tɛ zɔhane ala a, ɔwɔ kɛ yɛdayɛ noko yɛyɛ yɛmaa menli ɔ?\n7 Saa yɛkɔto awie mɔɔ kulo butule la wɔ daselɛlilɛ nu a, asoo ɔnle kɛ yɛnyia adwenle kpalɛ wɔ ɔ nwo ɔ? Asoo ɔlɛyia ngyegyelɛ wɔ gyima anzɛɛ sukulu la ati ɔ? Ewule bie ɛlɛgyegye ye ɔ? Mekɛ dɔɔnwo ne ala, suamenlema mɔɔ kɛva ɛya wɔ mɔlebɛbo ne la, saa Gyihova menli nee bɛ tendɛ bɛtɛɛ wɔ ɛbulɛ adenle zo a, bɛtie edwɛkɛ ne.—Mrɛ. 15:1; 1 Pita 3:15.\n8. Duzu ati a ɔwɔ kɛ yɛka Belemgbunlililɛ edwɛkɛ ne yɛkile “menli muala” ɛ?\n8 Yɛ ɛzonlenlɛ gyima ne ɛlɛmaa awie biala ade edwɛkɛ ne. Kɛ neazo la, ɛvolɛ ekyi mɔɔ ɛpɛ nu la, anwubielɛ mɔɔ bo 60 la ɛra edwɛkɛ “Baebolo Ne Kakyi Sonla” mɔɔ wɔ Ɛzinzalɛ Arane ne anu la anu. Ɛnee menli mɔɔ bɛ nwo edwɛkɛ wɔ nu la bie mɔ le nwule, nzabovoma, amumuyɛma, anzɛɛ bɛnlo nyile ɛtane. Ɛnee bie mɔ noko le maanyɛlɛma, asɔne mgbanyima, anzɛɛ gyima ɛli bɛ ti. Na ɛnee bie mɔ bɔ ɛbɛla ɛtane. Noko akee, mɔɔ bɛdele edwɛkpa ne la, bɛ muala bɛliele Baebolo ɛzukoalɛ bɛdole nu, bɛyɛle nzenzaleɛ, na bɛrale nɔhalɛ ne anu. Ɛhye ati, ɔnle kɛ yɛnyia adwenle kɛ menli bie mɔ ɛnrɛdie Belemgbunlililɛ edwɛkɛ ne ɛlɛ. (Bɛgenga 1 Kɔlentema 6:9-11.) Emomu, ɔwɔ kɛ yɛnwu kɛ “menli muala” bahola adie edwɛkpa ne.—1 Kɔl. 9:22.\nNIENWU A MEKƆTO BƐ A?\n9. Duzu ati a ɔwɔ kɛ yɛkile ɛbulɛ yɛmaa awie mɔ azua ɛ?\n9 Nienwu a yɛkɔ menli ne anwo wɔ daselɛlilɛ nu a? Yɛta yɛkɔ bɛ azua nu. (Mat. 10:11-13) Menli kile ɛbulɛ maa yɛ azua nee yɛ agyapadeɛ a, yɛ nye die. Yeanyɛ boɛ fee la, yɛ azua nwo hyia yɛ. Yɛkpondɛ kɛ ɔyɛ ɛleka mɔɔ yɛkola yɛyɛ yɛ debie mɔɔ awie ɛngyegye yɛ na banebɔlɛ wɔ. Ɔwɔ kɛ yɛkile ɛbulɛ ko ne ala bie yɛmaa yɛ kpalɛzoamra. Yemɔti, wɔ azua nu daselɛlilɛ nu, ɔwɔ kɛ yɛdwenle mɔɔ yɛyɛ ye wɔ menli azua nu la anwo kpalɛ.—Gyi. 5:42.\n10. Kɛ ɔkɛyɛ na yɛangyegye awie mɔ wɔ daselɛlilɛ nu ɛ?\n10 Wɔ ewiade ɛhye mɔɔ amumuyɛma anwo ɛzo la anu, suamenlema dɔɔnwo ta nyia nyɛvolɛ nwo adwenle mɔɔ ɛndenrɛ. (2 Tem. 3:1-5) Yɛbahola yɛahoati menli nwo adwenle ɛhye mɔɔ ɛndenrɛ la. Maa yɛva ye kɛ yɛhɔ awuke bie anu na yɛbɔ findezo anlenkɛ ne anu. Saa awie anlie zo a, bie a yɛbanlea nvɛnzɛlɛ nu anzɛɛ yɛbaluolua alie ne anwo kɛ yɛkpondɛ suamenle ne. Nyɛleɛ zɛhae bagyegye suamenle ne wɔ ɛleka mɔɔ ɛwɔ la ɔ? Adwenle boni a ye kpalɛzoamra ne bɛanyia a? Nɔhalɛ, ɔwɔ kɛ yɛka edwɛkɛ ne yɛkile menli mɔɔ wɔ yɛ azɛlɛsinli ne anu la amuala. (Gyi. 10:42) Yɛ nwo pele yɛ kɛ yɛbaha edwɛkɛ kpalɛ ne, yɛɛ yɛlɛ adwenle kpalɛ noko. (Wulo. 1:14, 15) Noko akee, yɛbɔ mɔdenle kɛ yɛnrɛyɛ debie mɔɔ bagyegye menli mɔɔ wɔ yɛ azɛlɛsinli ne anu la. Ɛzoanvolɛ Pɔɔlo hɛlɛle kɛ: “Yɛmkpondɛ kɛ yɛtenda awie agyakɛ anu na awie anyia yɛ gyima ne anwo edwɛkɛ ɛtane aha.” (2 Kɔl. 6:3) Saa yɛkile ɛbulɛ yɛmaa menli mɔɔ wɔ azɛlɛsinli ne anu la azua nee bɛ agyapadeɛ a, ɔmaa bie mɔ kola fa nɔhalɛ ne.—Bɛgenga 1 Pita 2:12.\nBɛmaa yɛbu suamenlema nee bɛ agyadeɛ dahuu(Nea ɛdendɛkpunli 10)\nMEKƐ BONI A MEKƆ BƐ ƐKƐ A?\n11. Duzu ati a saa awie mɔ anzɛkye yɛ mekɛ a yɛ nye die nwo a?\n11 Kɛ Keleseɛnema la, yɛ nuhua dɔɔnwo ɛnlɛ alagye. Amaa yɛali yɛ ɛzonlelilɛ nwo gyima la, yɛyɛ ninyɛne mɔɔ ɔwɔ kɛ yɛyɛ la anwo ngyehyɛleɛ kpalɛ. (Ɛfɛ. 5:16; Fel. 1:10) Saa debie babɔ yɛ ngyehyɛleɛ bie anu a, ɔkola ɔmaa yɛ sa nu to. Yemɔti, saa awie mɔ ba yɛ nwo na bɛda ndelebɛbo ali na bɛanzɛkye yɛ mekɛ a, yɛ nye die nwo. Mekɛ mɔɔ Mɛla Kpalɛ ne wɔ yɛ adwenle nu la, kɛzi yɛbabu bɛdabɛ mɔɔ yɛka edwɛkɛ ne yɛkile bɛ la ɛ?\n12. Kɛ ɔkɛyɛ na yɛanwu mekɛ kpalɛ mɔɔ ɔwɔ kɛ yɛkɔ menli mɔɔ de yɛ azɛlɛsinli ne anu la ɛkɛ ɛ?\n12 Ɔwɔ kɛ yɛbɔ mɔdenle yɛnwu mekɛ kpalɛ mɔɔ ɔwɔ kɛ yɛkɔ suamenlema ɛkɛ la. Wɔ yɛ azɛlɛsinli ne anu, mekɛ boni a menli wɔ sua nu a? Mekɛ boni a ɔda ali kɛ bɛbadie yɛ a? Saa yɛnea ɛhye anwo yɛyɛ yɛ ngyehyɛleɛ a, ɔle kpalɛ. Wɔ maanle bie mɔ anu, yɛ azua nu daselɛlilɛ ne so ma kpalɛ wɔ nɔsolɛ nu. Saa zɔhane a ɔde ye wɔ ɛleka mɔɔ ɛwɔ la a, asoo ɛbahola wɔayɛ ngyehyɛleɛ wɔayɛ azua nu daselɛlilɛ ne wɔ zɔhane mekɛ ne ɔ? (Bɛgenga 1 Kɔlentema 10:24.) Yɛbahola yɛanyia diedi kɛ Gyihova bayila afɔle biala mɔɔ yɛbabɔ amaa yɛahola yɛahɔ menli mɔɔ bɛde yɛ azɛlɛsinli ne anu la anwo wɔ mekɛ kpalɛ nu la azo.\n13. Kɛzi yɛbahola yɛahile ɛbulɛ yɛamaa suamenle bie ɛ?\n13 Kɛzi yɛbahola yɛahile ɛbulɛ bieko yɛamaa awie biala ɛ? Saa yɛnyia awie mɔɔ ɔbadie la a, ɔwɔ kɛ yɛdi ye daselɛ kɛnlɛma noko ɔnle kɛ yɛsɛkye ye mekɛ. Bie a suamenle ne ɛva mekɛ ɛhye ɛzie ɛkɛ ne kɛ ɔbava yeayɛ debie bie mɔɔ ɔbu ye kɛ nwolɛ hyia ye la. Saa ɔka kɛ ɔnlɛ alagye a, yɛbahola yɛaha kɛ yɛnrɛhyɛ noko ɔwɔ kɛ yɛdi yɛ edwɛkɛ zo. (Mat. 5:37) Saa yɛlɛdwula yɛ adwelielilɛ ne a, ɔwɔ kɛ yɛbiza ahenle mekɛ kpalɛ mɔɔ ɔwɔ kɛ yɛsia yɛba la. Nolobɔlɛma bie mɔ ɛnwu kɛ ɔle kpalɛ kɛ bɛbaha kɛ: “Mekulo kɛ mebarakpɔla wɔ bieko. Asoo ɔwɔ kɛ medumua mefɛlɛ wɔ anzɛɛ meto wɔ nrɛlaleɛ kolaa na meara ɔ?” Saa yɛdi ngyehyɛleɛ mɔɔ ɔle kpalɛ ɔmaa menli mɔɔ bɛwɔ yɛ azɛlɛsinli ne anu la azo a, ɛnee yɛlɛsukoa Pɔɔlo, ɔhanle kɛ “mendwenle me ngome me kpalɛyɛlɛ nwo; mebɔ mɔdenle kɛ menwɔyɛ mɔɔ le kpalɛ maa awie biala la, amaa bɛalie bɛ ngoane.”—1 Kɔl. 10:33.\nKƐZI ƆWƆ KƐ MEBIKYE BƐ Ɛ?\n14-16. (a) Duzu ati a ɔwɔ kɛ yɛda deɛmɔti yɛra suamenle ne ɛkɛ la ali wienyi yɛkile ye ɛ? Maa ndonwo. (b) Adenle ko mɔɔ neavolɛ adenduvo bie ɛnwu kɛ ɔboa la a le boni?\n14 Maa yɛva ye kɛ kenle ko bie awie mɔɔ ɛnze ye la vɛlɛle wɔ wɔ fonu zo. Ɔle ɛyɛvolɛ, noko ɔbizale wɔ aleɛ mɔɔ ɛkulo la. Yɛbabiza yɛ nwo kɛ nwane a vɛlɛle la na duzu a ɔkpondɛ a. Bie a yɛbavi ɛbulɛ nu yɛ nee ye ali adwelie sikalɛ noko yɛbamaa yeanwu kɛ yɛkulo kɛ ɔpɛ edwɛkɛ ne azo. Noko, maa yɛva ye kɛ ahenle mɔɔ vɛlɛle la ɛla ɔ nwo ali kɛ ɔyɛ aleɛ nwo gyima na yeha ye wɔ adenle kɛnlɛma zo yehile yɛ kɛ ɔlɛ edwɛkɛ kpalɛ bie ɔmaa yɛ. Anrɛɛ yɛbadie ye kpalɛ. Yeanyɛ boɛ fee la, saa menli dua nrɛlɛbɛ adenle zo ka bɛ edwɛkɛ wienyi kile yɛ a, yɛsi abotane yɛtie. Kɛzi yɛbahola yɛala nyɛleɛ kpalɛ ali yɛahile bɛdabɛ mɔɔ yɛyia bɛ wɔ daselɛlilɛ nu la ɛ?\n15 Wɔ azɛlɛsinli dɔɔnwo anu, ɔwɔ kɛ yɛda deɛmɔti yɛkɔ suamenlema ɛkɛ la ali wienyi yɛkile bɛ. Nɔhalɛ, yɛlɛ edwɛkɛ kpalɛ mɔɔ suamenlema ɛnze a, noko fa ye kɛ yɛanla yɛ nwo ali na yɛva kpuyia ɛhye yɛbɔ yɛ adwelielilɛ ne abo arɛlevilɛ nu kɛ: “Saa ɛbahola wɔali ngyegyelɛ mɔɔ wɔ ewiade la anwo gyima a, anrɛɛ kɛzi ɛbayɛ ye ɛ?” Yɛze kɛ bodane mɔɔ ɔdaye ti yɛbabiza kpuyia ɛhye la a le kɛ yɛkpondɛ kɛ yɛnwu mɔɔ wɔ ahenle adwenle nu la na yɛ nee ye ka Baebolo ne anwo edwɛkɛ. Noko akee, bie a suamenle ne babiza kɛ: ‘Ɛvi nienwu, na duzu ati a ɛlɛbiza me kpuyia ɛhye a? Ɛhye mɔ amuala kile duzu?’ Yemɔti, ɔnle kɛ yɛmaa suamenle ne ahonle tu. (Fel. 2:3, 4) Kɛzi yɛbayɛ ye ɛ?\n16 Neavolɛ adenduvo ko nwunle kɛ adenle ɛhye boa. Saa ɔbiza ahye ɔwie a, ɔfa Ɛkulo kɛ Ɛnwu Nɔhalɛ ne Ɔ? trate ne ko ɔmaa suamenle ne na ɔka kɛ: “Yɛlɛfa ɛhye ko yɛamaa awie biala mɔɔ de kpalɛ ye azo la ɛnɛ. Ɔkilehile kpuyia nsia mɔɔ menli dɔɔnwo biza la anu. Wɔ ɛdeɛ ɛ?” Adiema ne bɔ amaneɛ kɛ saa menli dɔɔnwo nwu bodane mɔɔ ɔdaye ti yɛrale bɛ ɛkɛ la a, bɛ ahonle ɛndu. Ɔba ye zɔ a, akee ɔnyɛ se kɛ yɛ nee bɛ bɛabɔ adwelielilɛ bo. Neavolɛ adenduvo ne akee biza ahenle kɛ: “Asoo wɔzuzu kpuyia ɛhye mɔ bie anwo ɛlɛ?” Saa suamenle ne kpa bie a, adiema ne buke trate ne anu na ɔ nee ye suzu mɔɔ Baebolo ne ka ye wɔ kpuyia ne anwo la anwo. Tɛ ye zɔ a, ɔkpa kpuyia ne ko na ɔtoa zo ɔ nee suamenle ne suzu nwo. Nɔhalɛ, yɛlɛ ndenle dɔɔnwo mɔɔ yɛdua zo yɛbɔ adwelielilɛ bo a. Wɔ ɛleka bie mɔ, bie a suamenlema ne bɛahulo kɛ yɛbu amaamuo bie mɔ kolaa na yɛaha yɛ edwɛkɛ ne. Debie mɔɔ anwo hyia la a le kɛ yɛbayɛ nzenzaleɛ wɔ kɛzi yɛka edwɛkɛ ne la anu amaa yɛahola yɛabikye menli mɔɔ wɔ yɛ azɛlɛsinli ne anu la.\nKƆ ZO DI MƐLA KPALƐ NE AZO WƆ DASELƐLILƐ NU\n17. Kɛmɔ yɛnwu ye wɔ edwɛkɛ ɛhye anu la, ndenle boni mɔ azo a yɛbahola yɛali Mɛla Kpalɛ ne azo a?\n17 Ndenle mɔɔ yɛdua zo yɛdi Mɛla Kpalɛ ne azo wɔ daselɛlilɛ nu la bie a le boni? Yɛbu suamenle biala. Yɛbu suamenle ne awuke ne nee ye agyapadeɛ mɔɔ ɛha la. Yɛbɔ mɔdenle kɛ yɛbayɛ daselɛlilɛ ne wɔ mekɛ mɔɔ menli wɔ sua nu na bɛbadie la. Yɛɛ yɛda edwɛkɛ ne ali wɔ adenle kpalɛ zo wɔ yɛ azɛlɛsinli ne anu.\n18. Saa yɛyɛ mɔɔ yɛkulo kɛ bɛyɛ bɛmaa yɛ la yɛmaa bɛdabɛ mɔɔ yɛyia bɛ wɔ azɛlɛsinli ne anu la a, nvasoɛ boni a bavi nu ara a?\n18 Saa yɛyɛ mɔɔ yɛkulo kɛ menli yɛ maa yɛ la yɛmaa bɛdabɛ mɔɔ yɛ nee bɛ tendɛ wɔ yɛ azɛlɛsinli ne anu la a, nvasoɛ dɔɔnwo fi nu ba. Saa yɛda atiakunlukɛnlɛma ali na yɛdwenle menli nwo a, ɛnee yɛlɛmaa yɛ kɛnlaneɛ ne ada, yɛazi nvasoɛ mɔɔ wɔ Baebolo nu ngyinlazo zo la azo, na yɛawula yɛ anwuma Selɛ ne anyunlunyia. (Mat. 5:16) Bie a yɛbamaa menli dɔɔnwo ara nɔhalɛ ne anu ɔlua ndenle mɔɔ yɛdua zo yɛkɔ bɛ nwo la azo. (1 Tem. 4:16) Saa bɛdabɛ mɔɔ yɛka Belemgbunlililɛ edwɛkɛ ne yɛkile bɛ la tie anzɛɛ bɛandie a, yɛ kunlu dwo yɛ nwo ɔluakɛ yɛze kɛ yɛlɛyɛ mɔɔ yɛbahola la yɛava yɛawie yɛ ɛzonlenlɛ gyima ne. (2 Tem. 4:5) Ɔrɛla ye kɛ yɛ nuhua ko biala bɛazukoa ɛzoanvolɛ Pɔɔlo mɔɔ ɔhɛlɛle kɛ: “Meyɛ ɛhye mɔ amuala wɔ Edwɛkpa ne ati, amaa meanyia nwolɛ nyilalɛ ne bie [la].” (1 Kɔl. 9:23) Ɛhye ati, bɛmaa yɛli Mɛla Kpalɛ ne azo wɔ yɛ daselɛlilɛ gyima ne anu dahuu.\nFa nwa awie Fa nwa awie Di Mɛla Kpalɛ Ne Azo Wɔ Daselɛlilɛ Nu


Dwɔhyua 8 | Yintanɛte Zo Baebolo | Ewiade Fofolɛ Ngilebɛbo\nDwɔhyua maanle bɛhɔlile Eyae anwo busia (1-13)\nBɛho bɛva Eyae (14-29)\nBɛgengale Mɛla ne wɔ Yibale Boka ne azo (30-35)\n8 Akee Gyihova zele Dwɔhyua kɛ: “Mmasulo yɛɛ mmamaa wɔ ahonle tu.+ Fa mrenyia kɔsɔɔti mɔɔ kɔ konle la na kɔ Eyae anwo zo. Nea, meva Eyae belemgbunli ne, ye menli, ye suakpole ne nee ye azɛlɛ ne mewula ɛ sa nu.+ 2 Yɛ Eyae nee ye belemgbunli ne kɛ mɔɔ ɛyɛle Gyɛleko nee ye belemgbunli ne+ la, noko bɛbahola bɛava ninyɛne nee nyɛmoa mɔɔ bɛbanyia ye wɔ zolɛ la. Maa bɛhɔbu bɛzia suakpole ne anzi.” 3 Ɔti Dwɔhyua nee mrenyia kɔsɔɔti mɔɔ kɔ konle la hɔle Eyae anwo zo. Dwɔhyua vale konle nu katakyiema 30,000 na ɔmaanle bɛhɔle nɔɔzo. 4 Ɔzele bɛ kɛ: “Bɛnlea kɛ bɛbabu bɛazia bɛ wɔ suakpole ne anzi. Bɛmmamaa suakpole ne nee bɛ avinli twe, na bɛ muala bɛziezie bɛ nwo. 5 Me nee menli mɔɔ me nee bɛ lua la amuala babikye suakpole ne, na saa bɛfinde bɛtoa yɛ kɛ alimoa ne la a,+ yɛbanriandi yɛavi bɛ nyunlu. 6 Saa bɛtoa yɛ a, yɛbahwe bɛ yɛavi suakpole ne azo, ɔluakɛ bɛbaha kɛ, ‘Bɛlɛnriandi bɛavi yɛ nyunlu kɛ alimoa ne la.’+ Na yɛbanriandi yɛavi bɛ nyunlu. 7 Akee bɛvi ɛleka mɔɔ bɛbule bɛziale la na bɛhɔva suakpole ne; Gyihova bɛ Nyamenle ne bava sua ne awula bɛ sa nu. 8 Saa bɛfa sua ne a, bɛdo senle wɔ zo.+ Ɔwɔ kɛ bɛyɛ ye kɛ mɔɔ Gyihova hanle la. Bɛnlea, adehilelɛ mɔɔ meva memaa bɛ kɛ bɛli zo la ɛne.” 9 Akee Dwɔhyua maanle bɛhɔle, na bɛhɔle ɛleka mɔɔ bɛbabu bɛazia la; bɛhɔziale Bɛtɛle nee Eyae avinli, wɔ Eyae adɔleɛ, na Dwɔhyua nee menli mɔɔ hale la lale ɛkɛ ne nɔe ne. 10 Mɔɔ Dwɔhyua dwazole nwonlomɔ mangyee ne na ɔboɔboale ɛlɔne ne anloa ɔwiele la, ɔdaye nee Yizilayɛ mgbanyima ne mɔ lile bɛ nyunlu hɔle Eyae. 11 Mrenyia kɔsɔɔti mɔɔ kɔ konle+ mɔɔ nee ye lua la nee ye hɔle suakpole ne anyunlu. Bɛyɛle bɛ azokoɛleɛ wɔ Eyae sɔlɔ, ɛnee bɔnza ne la bɛ nee Eyae avinli. 12 Mekɛ zɔhane, ɛnee yeye mrenyia 5,000 yemaa bɛhɔbu bɛzia+ Bɛtɛle+ nee Eyae avinli, wɔ suakpole ne adɔleɛ. 13 Yemɔti menli ne yɛle bɛ azokoɛleɛ wɔ suakpole ne+ sɔlɔ yɛɛ ɛlɔne ne mɔɔ li bɛ nzi la noko wɔ suakpole ne+ adɔleɛ, na Dwɔhyua hɔle bɔnza ne anu nɔe ne. 14 Mekɛ mɔɔ Eyae belemgbunli ne nwunle ɛhye la, ɔ nee mrenyia mɔɔ wɔ sua ne azo la yɛle ye ndɛndɛ vale konle doale Yizilayɛma nwonlomɔ mangyee ne wɔ ɛleka bie mɔɔ anye kile ɛsɛlɛ ne azo la. Noko ɛnee ɔnze kɛ menli ɛbu ɛzia ye wɔ suakpole ne anzi lɔ. 15 Mɔɔ Eyae mrenyia ne mɔ rale bɛ nwo zo la, Dwɔhyua nee Yizilayɛma kɔsɔɔti nriandile vale adenle ne mɔɔ anye kile fienemgbole nu lɔ la azo.+ 16 Akee bɛvɛlɛle menli kɔsɔɔti mɔɔ wɔ sua ne azo la kɛ bɛdoa bɛ; mekɛ mɔɔ bɛdoa Dwɔhyua la bɛvile suakpole ne azo. 17 Nrenyia ko bɔbɔ ɛnle Eyae anzɛɛ Bɛtɛle mɔɔ yeandoa Yizilayɛma a. Bɛgyakyile suakpole ne bɛdole ɛkɛ na bɛdoale Yizilayɛma. 18 Akee Gyihova zele Dwɔhyua kɛ: “Tende wɔ atwɛ ezinra* ne mɔɔ ɛlɛ ye ɛ sa nu la wɔ Eyae,+ ɔluakɛ mebava meawula ɛ sa nu.”+ Ɔti Dwɔhyua dendenle ye atwɛ ezinra ne wɔ suakpole ne azo. 19 Mekɛ mɔɔ ɔdendenle ɔ sa ala la yɛɛ bɛdabɛ mɔɔ bɛbu bɛzia la yɛle ye ndɛndɛ nriandile hɔle suakpole ne azo na bɛvale a. Ɛkɛ ne ala bɛdole senle wɔ suakpole ne azo.+ 20 Mekɛ mɔɔ Eyae mrenyia ne mɔ dole bɛ nye bɛ nzi la, bɛnwunle kɛ esike vi suakpole ne azo ɛlɛkpu ahɔ anwuma, na bɛannyia anwosesebɛ bɛannriandi bɛangɔ ɛleka biala. Akee menli mɔɔ ɛnee bɛlɛnriandi bɛahɔ fienemgbole ne anu la hakyile bɛ nye na bɛrale menli mɔɔ doa bɛ la anwo zo. 21 Mekɛ mɔɔ Dwɔhyua nee Yizilayɛma kɔsɔɔti nwunle kɛ menli mɔɔ bule ziale la ɛva suakpole ne na esike ɛlɛkpu sua ne azo la, bɛhakyile bɛ nye na bɛhɔle Eyae mrenyia ne mɔ anwo zo. 22 Na bɛdabɛ mɔɔ bɛha la vi suakpole ne azo rayiale bɛ, ɔti Eyae mrenyia ne mɔ hale avinli, ɛnee Yizilayɛma bie mɔ wɔ bɛ nyunlu nee bɛ nzi, na bɛhunle bɛ hɔkpulale kɛ ko bɔbɔ anga anzɛɛ angola nriandi.+ 23 Noko bɛhyele Eyae belemgbunli ne+ anyewɔzo na bɛvale ye bɛrɛlɛle Dwɔhyua. 24 Mekɛ mɔɔ Yizilayɛma hunle Eyaema kɔsɔɔti wɔ fienemgbole ne anu, ɛleka mɔɔ bɛdoale bɛ la wiele, mɔɔ bɛ nuhua ko biala dɔle dadeɛ nloa la, akee Yizilayɛma ziale hɔle Eyae na bɛvale konle dadeɛ bɛhɔhunle menli mɔɔ wɔ zolɛ la. 25 Bɛdabɛ mɔɔ bɛwule kenle zɔhane, Eyae mrenyia nee mraalɛ kɔsɔɔti le 12,000. 26 Dwɔhyua ando ɔ sa ne mɔɔ ɔvale ɔdendenle atwɛ ezinra* ne+ la aze hɔkpulale kɛ bɛhunle* Eyaema kɔsɔɔti bɛwiele la.+ 27 Noko Yizilayɛma vale nyɛmoa nee ninyɛne mɔɔ bɛnyianle ye wɔ suakpole ne azo la, kɛ mɔɔ Gyihova zele Dwɔhyua la.+ 28 Akee Dwɔhyua yelale Eyae na ɔmaanle ɔdɔle mgbane,+ na zɔhane ala a ɔde badwu ɛnɛ a. 29 Ɔhendanle Eyae belemgbunli ne wɔ baka zo too nɔsolɛ nu, na mekɛ mɔɔ sɛnzɛne ne ɛlɛkɔ ahɔdɔ la, Dwɔhyua zele bɛ kɛ bɛye ye funli ne bɛvi baka ne azo.+ Akee bɛhɔziele ye wɔ suakpole ne anlenkɛ kpole ne anuhɔlɛ na bɛhuohuanle awolɛ dɔɔnwo wɔ ɔ nwo zo, na ɔtɛbɔ ɛkɛ ne badwu ɛnɛ. 30 Akee Dwɔhyua zile afɔlemokyea wɔ Yibale Boka ne+ azo maanle Gyihova, Yizilayɛ Nyamenle ne, 31 kɛ mɔɔ Gyihova sonvolɛ Mosisi hanle hilele Yizilayɛma nee kɛ mɔɔ bɛhɛlɛ ye wɔ Mosisi Mɛla ne+ anu la kɛ: “Bɛva awolɛ mɔɔ bɛtɛfale bulalɛ bɛtɛtwɔlɔhwɔlɔle nwolɛ la+ bɛzi afɔlemokyea.” Na bɛbɔle ɛyelalɛ nee anzodwolɛ afɔle+ wɔ zolɛ bɛmaanle Gyihova. 32 Akee ɔhɛlɛle Mɛla ne+ mɔɔ Mosisi hɛlɛle ye+ wɔ Yizilayɛma anye zo la bie ɔguale awolɛ ne mɔ azo. 33 Ɛnee Yizilayɛma kɔsɔɔti, bɛ mgbanyima, bɛ menli titili nee bɛ ndɛnebuavolɛma ne gyi Ɛlɛka ne foa ko nee ye foa ko wɔ Livae ɛsɔfo ne mɔ mɔɔ zo Gyihova ngyekyeleɛ ɛlɛka ne la anyunlu. Ɛnee nyɛvolɛ nee ekulomeni wɔ ɛkɛ.+ Bɛ nuhua foa ko gyinlanle Gɛlaezem Boka ne anyunlu yɛɛ foa ko ne noko gyinlanle Yibale Boka ne+ anyunlu (kɛ mɔɔ Gyihova sonvolɛ Mosisi hanle hilele bɛ la),+ kɛ bɛyila Yizilayɛma. 34 Akee ɔmaanle ɔ ne zo ɔgengale Mɛla ne+ anu edwɛkɛ kɔsɔɔti, nyilalɛ+ nee amowa+ ɔhilele bɛ, kɛ mɔɔ bɛhɛlɛ ye wɔ Mɛla buluku ne anu la. 35 Edwɛkɛkpɔkɛ ko bɔbɔ ɛnle ɛkɛ mɔɔ Mosisi hanle mɔɔ Dwɔhyua ammaa ɔ ne zo angenga angile Yizilayɛ menli* ne+ kɔsɔɔti a, mraalɛ nee ngakula yɛɛ nyɛvolɛ+ mɔɔ de* bɛ avinli la+ amuala boka nwo.\n^ Anzɛɛ “gyavelin.”\n^ Anzɛɛ “bɛzɛkyele.”\n^ Hibulu aneɛ nu, “asafo.”\n^ Hibulu aneɛ nu, “lua.”


Dwɔhyua Nee Kalɛbe Ɛhɔli Busia Wɔ Keena Azɛlɛ Ne Azo | Baebolo Nu Edwɛkɛ\nNEA baka ma ne mɔɔ mrenya ɛhye mɔ zo la. Nea kɛzi vanye ne taakɛ le mgbole la. Ye ɛnlomboɛ ti, menli nwiɔ a gyɛnva na bɛahola ye soa a. Nea feege ma ne. Baka ma ngɛnlɛma ɛhye vi ni? Ɔvi Keena azɛlɛ zo. Kakye kɛ Ebileham, Ayezeke nee Gyekɔbo dɛnlanle Keena wɔ mekɛ bie anu. Noko ɔlua ɛhɔne ne mɔɔ zile ɛkɛ ne la ati Gyekɔbo ne ye abusua ne dule hɔdɛnlanle Yigyibiti. Akee ye ɛvolɛ 216 anzi, Mosisi ɛlɛfa Yizilayɛma azia ahɔ Keena. Bɛradwu fienemgbole ne anu ɛleka mɔɔ bɛfɛlɛ ye Keedɛhye la.\nƐtanevolɛma wɔ Keena azɛlɛ ne azo. Yemɔti Mosisi zoanle menli 12 na ɔhanle ɔhilele bɛ kɛ: ‘Bɛhɔnlea menli dodo mɔɔ wɔ maanle ne anu la na bɛnlea kɛzi bɛ anwosesebɛ de la. Bɛnlea saa azɛlɛ ne kye aleɛ a. Na bɛva nehane mbaka ma ne bie bɛrɛla.’\nMekɛ mɔɔ busiama ne mɔ ziale rale Keedɛhye la, bɛzele Mosisi kɛ: ‘Azɛlɛ ne kye aleɛ bɔkɔɔ.’ Bɛvale ɛkɛ ne baka ma ne bie bɛhilele Mosisi. Noko busiama ne anu 10 hanle kɛ: ‘Menli mɔɔ de azɛlɛ ne azo la le mgbole na bɛ nwo yɛ se kpalɛ. Saa yɛbɔ mɔdenle kɛ yɛfa bɛ azɛlɛ ne a bɛbahu yɛ muala.’\nYizilayɛma ne zulole kpole wɔ mekɛ mɔɔ bɛdele edwɛkɛ ɛhye la. Bɛhanle kɛ: ‘Ɔle kpalɛ kɛ anrɛɛ yɛwule Yigyibiti azɛlɛ zo anzɛɛ wɔ fienemgbole ɛhye anu. Yɛbawuwu dadeɛ nloa na bahye yɛ mraalɛ nee yɛ mra nuokɛ. Bɛmaa yɛye kpanyinli fofolɛ yɛmaa ɔli yɛ ti na yɛzia yɛhɔ Yigyibiti!’\nNoko busiama ne anu nwiɔ lɛ anwodozo wɔ Gyihova anu na bɛbɔle mɔdenle kɛ bɛbodo menli ne. Bɛmɛ a le Dwɔhyua nee Kalɛbe. Bɛzele bɛ kɛ: ‘Bɛmmasulo. Gyihova ne yɛ lua. Ɔnrɛyɛ se kɛ yɛkɛva azɛlɛ ne.’ Noko menli ne andie. Anrɛɛ bɛku Dwɔhyua nee Kalɛbe bɔbɔ.\nƐhye manle Gyihova vale ɛya kpole, na ɔhanle ɔhilele Mosisi kɛ: ‘Menli mɔɔ ɛli ɛvolɛ 20 mɔɔ kɔ la biala agyakɛ ba ɛnrɛtia Keena azɛlɛ ne azo. Bɛnwu me nwanwane ninyɛne mɔɔ menyɛle ye wɔ Yigyibiti nee fienemgbole ne anu la noko akee bɛanlie me bɛanli. Yemɔti bɛbaluolua fienemgbole ye anu ɛvolɛ 40 kɔkpula kɛ mɔɔ li amozi kolaa la bawu. Dwɔhyua nee Kalɛbe ala a bahɔ Keena azɛlɛ ne azo a.’\nƐdianlɛ 13:1-33; 14:1-38.


Kɛzi Mebali Me Nvonleɛ Nwo Gyima Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Argentina Mumule Aneɛ Armenian Azerbaijani Azerbaijani (Cyrillic) Bislama Brazil Mumule Aneɛ Bulgarian Cambodian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Giliki Greenlandic Gun Haitian Creole Hibulu Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Italy Mumule Aneɛ Japanese Kamba Kikaonde Kiluba Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Maya Myanmar Nepali Norwegian Nyungwe Nzema Okpe Ossetian Papiamento (Curaçao) Polish Portuguese (Brazil) Portuguese (European) Punjabi Punjabi (Roman) Romanian Romany (Macedonia) Romany (Macedonia) Cyrillic Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Swahili Swahili (Congo) Swedish Tagalog Tamil Telugu Tetun Dili Thai Tsonga Turkish Turkmen Twi Ukrainian Urhobo Vietnamese Xhosa Yoruba Zulu\nƆdio Ɔdio mɔɔ ɛtwe la anwo edwɛkɛ Kɛzi Mebali Me Nvonleɛ Nwo Gyima Ɛ?\nNinyɛne nsa mɔɔ ɔti ɔwɔ kɛ ɛdie wɔ nvonleɛ ɛto nu la\nKɛzi ɛbazukoa debie wɔavi wɔ nvonleɛ nu la\nKenga mɔɔ dole Karina la na dwenle nwo nea, saa ɛdawɔ yɛɛ ɛhye dole wɔ a, anrɛɛ boni a ɛbayɛ a?\nKarina: “Kenle ko mɔɔ melɛkɔ sukulu la menvale kale ne menriandile somaa, yemɔti kpolisinli bie hyele me bɔle me kakɛ na ɔmaanle me kɛlata. Ɔyelale me kpole! Menganle mengilele me mame na ɔhanle kɛ menga nwolɛ edwɛkɛ mengile me papa. noko ɛnee mengulo kɛ meka.”\n1: Fa fea ɛ nwo na nyia anwodozo kɛ wɔ papa ɛnrɛde nwolɛ bie.\n2: Ka mɔɔ zile la pɛpɛɛpɛ kile wɔ papa.\nBie a ɔbayɛ wɔ ndɛ kɛ ɛkpa mɔɔ limoa la. Metendɛ ɛke la, wɔ mame adwenle nu a wɔha nwolɛ edwɛkɛ wɔhile wɔ papa dɛba dɛba. Noko debie kpalɛ bie ati a ɔwɔ kɛ ɛdi wɔ nvonleɛ nwo gyima a—saa ɔle kpolisi mɔɔ ɛhye wɔ anzɛɛ debie gyɛne bie a.\n1. Ɔle debie kpalɛ mɔɔ ɔwɔ kɛ ɛyɛ a. Baebolo ne ka Kilisienema ɛbɛlabɔlɛ nwo edwɛkɛ kɛ: “Yɛkulo kɛ yɛfa nɔhalɛlilɛ yɛbɔ yɛ ɛbɛla wɔ debie biala anu.”—Hibuluma 13:18.\n“Mebɔ mɔdenle kpalɛ medi nɔhalɛ. Medie me nvonleɛ nee mɔɔ bavi me nyɛleɛ nu ara la anwo ɛzonle meto nu ndɛndɛ.”—Alexis.\n2. Menli ta fa bɛdabɛ mɔɔ bɛdie bɛ nvonleɛ bɛtu nu la ɛtane kyɛ bɛ. Baebolo ne ka kɛ: “Sonla mɔɔ fea ye mɛladonlɛ zo la ɛnrɛkpazi, na sonla mɔɔ ka ye ɛtane na ɔgyakyi ye ɛyɛlɛ la, bɛse ye anwunvɔne.”—Mrɛlɛbulɛ 28:13.\n“Ɔhyia akɛnrasesebɛ na awie alie ye nvonleɛ ado nu, noko yemɔ maa menli nyia wɔ nu anwodozo. Bɛbanwu ye kɛ ɛdi nɔhalɛ. Saa ɛdie wɔ nvonleɛ ɛto nu a, ɔkola ɔmaa ɛkakyi tɛnlabelɛ mɔɔ ɛzɛkye kolaa la na ɛyɛ ye boɛ.”—Richard.\n3. Mɔɔ hyia kpalɛ la, Gyihova anye die nwo. Baebolo ne ka kɛ: “Gyihova kyi sonla mɔɔ ɛnli boɛ la, na ɔmaa mɔɔ di boɛ la nwu ye ngyehyɛlɛ ne.”—Mrɛlɛbulɛ 3:32.\n“Saa meyɛ nvonleɛ kpole bie a, menwu ye kɛ nwolɛ hyia kɛ medie meto nu ndɛndɛ. Saa meanyɛ debie mɔɔ Gyihova anye die nwo a, ɔnrɛyila me wɔ adenle biala azo.”—Rachel.\nKɛzi Karina lile ye nvonleɛ ne anwo gyima ɛ? Ɔbɔle mɔdenle biala kɛ ɔfa ye ɛhyelɛ ne anwo kɛlata ne yeazie ye papa. Noko ɛvolɛ nyɛ bɔbɔ a ɔbahola yeava yeazie ye a. Karina ka kɛ: “Yeandwu ɛvolɛ ko, me papa yɛle kɛ ɔnleɛnlea ezukoa nwo ngɛlata bie mɔ anu, nuhua yɛɛ ɔnwunle me ɛhyelɛ ne anwo kɛlata ne a. Akee me nwo hyelele me bɔkɔɔ—me mame bɔbɔ vale ɛya kɛ meanyɛ mɔɔ ɔhanle ɔhilele me la!”\nƐzukoalɛdeɛ mɔɔ wɔ nu la: Karina ka kɛ: “Saa ɛyɛ nvonleɛ na ɛfea zo a, akee ɛsɛkye edwɛkɛ ne bɔkɔɔ. Kɛ ɔde ye biala la ɛbadua nwolɛ kakɛ!”\nYɛ muala yɛfo. (Wulomuma 3:23; 1 Dwɔn 1:8) Yɛɛ kɛ mɔɔ yɛnwu ye la saa yɛdie yɛto nu ɛkɛ ne ala a, ɔkile kɛ yɛbɛlɛ yɛ nwo aze yɛɛ yɛ adwenle ɛdi.\nBieko, mɔɔ ɔwɔ kɛ ɛyɛ la a le kɛ ɛbazukoa debie wɔavi nu. Ɔyɛ nyane kɛ mgbavolɛ nee mbɛlɛra dɔɔnwo ɛnva nwolɛ adenle zɔhane ɛnli gyima kpalɛ! Bie a bɛbade nganeɛ kɛ mɔɔ kakula bɛlɛra bie mɔɔ bɛfɛlɛ ye Priscilla dele la. Ɔka kɛ: “Ɛnee saa meyɛ nvonleɛ a, me sa nu to. Mete nganeɛ kɛ menfɛta yemɔti nvonleɛ ne yɛ adesoa ɛnlomboɛ wɔ me kɔme zo. Adwenleadwenle tɔ me nwo na mete nganeɛ kɛ nvasoɛ biala ɛnle me nwo zo.”\nAsoo zɔhane a ɔdwu mekɛ ne bie a ɛte nganeɛ a? Saa zɔhane a, ɛnee kakye kɛ: Wɔ nvonleɛ dɛba mɔɔ ɛbava wɔ adwenle wɔazie zo la le kɛ ɛlɛka kale na ɛlɛnea driving mirror ne anu la. Ɔbamaa wɔade nganeɛ kɛ ɛ nwo ɛngyia na ɔnrɛmaa ɛnrɛnyia anwosesebɛ ɛnrɛli ngyegyelɛ gyɛne mɔɔ wɔ ɛ nyunlu la anwo gyima.\nYemɔti kɛ anrɛɛ ɛbava wɔ adwenle wɔazie wɔ nvonleɛ dɛba zo la, duzu ati a ɛnnyia adwenle mɔɔ fɛta la ɛ?\n“Kakye nvonleɛ dɛba mɔɔ wɔyɛ la na sukoa debie fi nu amaa wɔanyɛ bieko. Noko mmafa wɔ adwenle ɛsie zo somaa ɛmaa ɛ sa nu to.”—Elliot.\n“Nvonleɛ biala mɔɔ mebayɛ la maa menyia anwubielɛ na menyia ɛzukoalɛdeɛ fofolɛ mɔɔ bamaa meayɛ sonla kpalɛ kenle bie na meali ngyegyelɛ ne anwo gyima kenle fofolɛ la. Ɛhye a le debie kpalɛ mɔɔ ɔwɔ kɛ ɛyɛ a ɔluakɛ ɔmaa ɛnyi ɛbɛlabɔlɛ nu.”—Vera.\nMƆƆ ƐTIPƐNEMA KA LA\n“Menli bie mɔ maa bɛ nvonleɛ gyegye bɛ somaa yɛɛ bie mɔ ɛdeɛ ɔnvale bɛ nwo. Nwiɔ ne amuala ɛnle kpalɛ—maa wɔ nvonleɛ nwo edwɛkɛ ɛhyia wɔ noko sukoa debie fi nu na wɔanyɛ bieko.”—Connor.\n“Saa menli mɔɔ ɛlɛsu ɛnriandilɛ la bie tɔ aze a, ɔbu ɔ nye ɔgua nyiane ne azo na ɔfa anwosesebɛ ɔdwazo. Zɔhane a ɔwɔ kɛ ɛyɛ wɔ mekɛ mɔɔ wɔyɛ nvonleɛ la. Saa ɛsukoa debie ɛfi wɔ nvonleɛ ne anu na ɛfa wɔ anwosesebɛ ne ɛdi nwolɛ gyima a, ɛbayɛ sonla kpalɛ.”—Dami.\n“Ɔwɔ kɛ ɛkakye wɔ nvonleɛ ne wɔ adenle kpalɛ zo. Kakye ɛzukoalɛdeɛ mɔɔ wɔ nu la amaa wɔanyɛ nvonleɛ ko ne ala bieko. Noko mmakakye ɛdi nyane ɛmaa ɔyɛ adesoa ɔmaa wɔ.”—Zipporah.\nDi Wɔ Nvonleɛ Nwo Gyima\nƆnva nwo ɛvolɛ anzɛɛ anwubielɛ mɔɔ yɛlɛ la, yɛ muala yɛyɛ nvonleɛ. Kɛzi yɛbali yɛ nvonleɛ nwo gyima ɛ?\nFa nwa awie Fa nwa awie Kɛzi Mebali Me Nvonleɛ Nwo Gyima Ɛ?\nijwyp edwɛkɛ 29


Yɛ Bɛlɛvo Amaa Wɔazɔ Nyamenle Anye | Ɛzinzalɛ Arane Debiezukoalɛ\nKENGA YE WƆ Acholi Afrikaans Aja Akha Albanian Altai Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Armenian (West) Aukan Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chile Mumule Aneɛ Chin (Hakha) China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Mumule Aneɛ Costa Rica Mumule Aneɛ Croatian Cuba Mumule Aneɛ Czech Czech Mumule Aneɛ Damara Dangme Danish Dayak Ngaju Digor Douala Drehu Dutch Ecuador Mumule Aneɛ Edo Efik English Esan Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Gitonga Greenlandic Guadeloupean Creole Guarani Guatemala Mumule Aneɛ Gujarati Gun Haitian Creole Hausa Herero Hibulu Hiligaynon Hindi Hiri Motu Hmong (White) Honduras Mumule Aneɛ Hungarian Hungary Mumule Aneɛ Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Mumule Aneɛ Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Mumule Aneɛ Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mixtec (Guerrero) Mizo Mongolian Moore Motu Mozambique Mumule Aneɛ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mumule Aneɛ Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Mumule Aneɛ Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (West Africa) Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Mumule Aneɛ Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mumule Aneɛ Russian Rutoro Salvador Mumule Aneɛ Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Mumule Aneɛ Tajiki Tamil Tarascan Tatar Telugu Tetun Dili Thai Thai Mumule Aneɛ Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Mumule Aneɛ Zulu zambia Mumule Aneɛ\n“Bɛdabɛ mɔɔ bɛbɛlɛ bɛ nwo aze wɔ azɛlɛ ne azo . . . la, bɛkpondɛ [Gyihova]. . . . Bɛbɛlɛ bɛ nwo aze.”—ZƐF. 2:3.\nEDWƐNE 80 ‘Bɛzɔ Gyihova Bɛnlea Na Ɔle Kpalɛ’\n1-2. (a) Kɛzi bɛha Mosisi anwo edwɛkɛ ɛ, na duzu a ɔyɛle a? (b) Ndelebɛbo kpalɛ boni ati a ɔhyia kɛ yɛyɛ bɛlɛvo a?\nBAEBOLO ne ka Mosisi anwo edwɛkɛ kɛ “ɔle bɛlɛvolɛ ɔtɛla dasanli biala mɔɔ wɔ aleɛabo la.” (Ɛdi. 12:3) Asoo ɛhye kile kɛ ɔ nwo ɛnyɛ se, ɔngola ɔnzi kpɔkɛ anzɛɛ ɔsulo debie? Kɛ menli bie mɔ bu bɛlɛvoma la ɛne. Noko adwenle ɛhye ɛnle nɔhalɛ fee. Ɛnee Mosisi anwo yɛ se, ɔkola ɔsi kpɔkɛ yɛɛ ɔle Nyamenle sonvolɛ mɔɔ lɛ akɛnrasesebɛ. Ɔlua Gyihova moalɛ zo, ɔholale ɔgyinlanle Yigyibiti tumivolɛ ne anyunlu, ɔlile menli kɛyɛ 3,000,000 anyunlu wɔ fienemgbole ne anu yɛɛ ɔboale Yizilayɛ maanle ne ɔmaanle bɛlile bɛ agbɔvolɛ anwo zo konim.\n2 Tɛnlabelɛ mɔɔ Mosisi yiale la, tɛ bie a yɛkɔ nu ɛnɛ a, noko alehyenlɛ biala, yɛyia tɛnlabelɛ ngakyile mɔɔ maa ɔyɛ se kɛ yɛbayɛ bɛlɛvo a. Noko ndelebɛbo kpalɛ bie ati a ɔhyia kɛ yɛnyia subane ɛhye a. Gyihova ɛbɔ ɛwɔkɛ kɛ “bɛlɛvoma bava azɛlɛ ne ayɛ bɛ ɛdeɛ.” (Edw. 37:11) Asoo ɛbaha kɛ ɛle bɛlɛvo? Asoo kɛ menli nwu wɔ la ɛne? Kolaa na yɛabua kpuya zɔhane mɔ la, bɛmaa yɛnlea mɔɔ bɛlɛvo mɔɔ yɛbayɛ kile la.\nDUZU A LE BƐLƐVO?\n3-4. (a) Duzu a yɛbahola yɛava bɛlɛvo yɛado nwo a? (b) Subane nna boni mɔ a yɛhyia amaa yɛayɛ bɛlɛvo a, na duzu ati ɔ?\n3 Bɛlɛvo ɛyɛlɛ le kɛ nvoninli kɛnlɛma bie mɔɔ bɛdɔlɔ la. Adenle boni azo? Kɛ mɔɔ awie mɔɔ dɔlɔ nvoninli fa kɔla ngɛnlɛma bɔ nu dɔlɔ nvoninli la, ɔwɔ kɛ yɛnyia subane ngɛnlɛma ngakyile bie mɔ amaa yɛayɛ bɛlɛvo. Subane zɔhane mɔ bie a le mɛlɛbɛnwoaze, tieyɛ, bɛtɛɛyɛlɛ nee akɛnrasesebɛ. Duzu ati a yɛhyia subane ɛhye mɔ amaa yɛazɔ Gyihova anye a? *\n4 Menli mɔɔ bɛbɛlɛ bɛ nwo aze la ala a yɛ Nyamenle ɛhulolɛdeɛ a. Nyamenle ɛhulolɛdeɛ ko a le kɛ yɛbayɛ bɛlɛvo. (Mat. 5:5; Gal. 5:23) Saa yɛyɛ Nyamenle ɛhulolɛdeɛ a, yɛmaa Seetan fa ɛya kpole. Yemɔti, ɔnva nwo kɛ yɛbɛlɛ yɛ nwo aze na yɛle bɛlɛvo la, Seetan ewiade ne ɛngulo yɛ. (Dwɔn 15:18, 19) Ɛhye ati, yɛhyia akɛnrasesebɛ amaa yɛakpo Seetan.\n5-6. (a) Duzu ati a Seetan kpɔ bɛlɛvoma ɛ? (b) Kpuya boni mɔ a yɛbabua a?\n5 Sonla mɔɔ ɛnle bɛlɛvo la memaa ɔ nwo zo, ɔngomo ye ɛya zo yɛɛ ɔndie Gyihova. Kɛ Seetan de la ɛne! Yemɔti a ɔkpɔ bɛlɛvoma la. Bɛmaa menli nwu ye amumuyɛ nyɛleɛ ne. Na mɔɔ tɛla biala la, bɛmaa Seetan yɛ adalɛ. Duzu ati ɔ? Ɔluakɛ ɔnva nwo biala mɔɔ ɔbayɛ anzɛɛ ɔbaha la, ɔnrɛhola ɔnrɛzi bɛlɛvoma adenle kɛ bɛmmasonle Gyihova!—Dwobu 2:3-5.\n6 Mekɛ boni a ɔbahola yeayɛ se kɛ yɛbayɛ bɛlɛvo a? Na duzu ati a ɔwɔ kɛ yɛbɔ mɔdenle kɛ yɛbayɛ bɛlɛvo a? Amaa yɛabua kpuya zɔhane mɔ la, bɛmaa yɛzuzu Mosisi, Hibulu mgbavolɛ nsa ne mɔɔ bɛ nee bɛ hɔle akɛlɛzonlenlɛ nu wɔ Babelɔn yɛɛ Gyisɛse neazo ne anwo.\nMEKƐ MƆƆ ƆNLA AZE KƐ YƐBAYƐ BƐLƐVO LA\n7-8. Mɔɔ bɛangile ɛbulɛ bɛammaa Mosisi la, kɛzi ɔyɛle ye nyɛleɛ ɛ?\n7 Mekɛ mɔɔ wɔnyia tumi la: Ɔnla aze kɛ menli mɔɔ bɛnyia tumi la bayɛ bɛlɛvo, titili wɔ mekɛ mɔɔ awie mɔɔ wɔ bɛ bo ambu bɛ anzɛɛ badendɛ atia bɛ la. Ɛhye bie ɛdo wɔ ɛlɛ ɔ? Na saa ahenle le wɔ busuanli ɛ? Kɛzi ɛbali nwolɛ gyima ɛ? Nea kɛzi Mosisi lile tɛnlabelɛ zɛhae anwo gyima la.\n8 Gyihova kpale Mosisi kɛ Yizilayɛ adekilevolɛ na ɔmaanle ɔhɛlɛle mɛla mɔɔ ɔvale ɔmaanle maanle ne la. Yemɔti ɔda ali kɛ, ɛnee Gyihova gyi Mosisi anzi. Noko, Mosisi amediema, Meleam nee Aalɔn dendɛle tiale ye wɔ ɔ ye mɔɔ ɔgyale ye la anwo. Bie a saa ɛdawɔ a ɛle Mosisi a, anrɛɛ ɛbava ɛya na wɔali nzenralɛ, noko yeanyɛ zɔ. Yeanva ɛya ndɛndɛ. Ɔkpale Gyihova kyɛlɛ bɔbɔ kɛ ɔpɛ anzohwenlɛ mɔɔ yeva yera Meleam anwo zo la azo. (Ɛdi. 12:1-13) Duzu ati a Mosisi yɛle zɔ a?\nMosisi kpale Gyihova kyɛlɛ kɛ ɔpɛ anzohwenlɛ mɔɔ yeva yera Meleam anwo zo la azo (Nea ɛdendɛkpunli 8)\n9-10. (a) Duzu a Gyihova boale Mosisi maanle ɔdele ɔ bo a? (b) Duzu a mbusua tile nee asafo nu mgbanyima bahola azukoa avi Mosisi ɛkɛ a?\n9 Mosisi maanle Gyihova tetele ye. Nɔhalɛ nu, kɛyɛ ɛvolɛ 40 mɔɔ ɛze la, ɛnee Mosisi wɔ Yigyibiti belemgbunli sua nu. Ɛnee ɔnle bɛlɛvo fee. Mekɛ bie, ɔvale ɛya ndɛndɛ na ɔhunle nrenyia bie mɔɔ ɛnee ɔte nganeɛ kɛ ɔle nzisi la. Bie a Mosisi zuzule kɛ Gyihova anye die mɔɔ yeyɛ la anwo. Noko, Gyihova vale ɛvolɛ 40 tetele Mosisi maanle ɔnwunle kɛ, tɛ akɛnrasesebɛ ala a ɔhyia na yeali Yizilayɛma anyunlu a; eza ɔhyia kɛ ɔyɛ bɛlɛvo. Saa ɔbayɛ bɛlɛvo a, ɔwɔ kɛ ɔbɛlɛ ɔ nwo aze, ɔyɛ tieyɛ na ɔyɛ bɛtɛɛ. Ɔzukoale ɛhye kpalɛ na ɔrayɛle neavolɛ kpalɛ.—Ade. 2:11, 12; Gyi. 7:21-30, 36.\n10 Ɛnɛ, ɔwɔ kɛ mbusua tile nee asafo nu mgbanyima bɔ mɔdenle sukoa Mosisi. Saa bɛambu wɔ a, mmafa ɛya ndɛndɛ. Fi mɛlɛbɛnwoaze nu die wɔ nvonleɛ to nu. (Nol. 7:9, 20) Saa ɛlɛdi ngyegyelɛ nwo gyima a, fi mɛlɛbɛnwoaze nu fa Gyihova adehilelɛ yɛ gyima. Na bua awie mɔ bɛtɛɛ. (Mrɛ. 15:1) Mbusua tile nee neavolɛma mɔɔ bɛyɛ ɛhye la yɛ mɔɔ sɔ Gyihova anye na bɛmaa anzodwolɛ tɛnla bɛ nee awie mɔ avinli na bɛyɛ neazo kpalɛ.\n11-13. Neazo boni a Hibulu mgbavolɛ nsa ne yɛle maanle yɛ a?\n11 Mekɛ mɔɔ bɛlɛkpɔ yɛ la: Ɔvi tete ne amuala, alesama tumivolɛma ɛkpɔ Gyihova menli. Bie a bɛbabɔ yɛ somolɛ kɛ yɛle “ahɔdiawu,” noko nɔhalɛ ne a le kɛ yɛkpa kɛ ‘yɛbadie Nyamenle kɛ tumivolɛ yɛadɛla sonla.’ (Gyi. 5:29) Bie a bɛbagolo yɛ nwo, bɛado yɛ efiade anzɛɛ bɛayɛ yɛ amumuyɛ. Noko ɔlua Gyihova moalɛ zo, yɛnrɛdɛne bɛ zo yɛɛ yɛ nee bɛ bɛali wɔ bɛtɛɛ adenle zo.\n12 Suzu neazo mɔɔ Hibulu mgbavolɛ nsa ne; Hananaya, Maehyeeyɛle yɛɛ Azalaya yɛle maanle yɛ la anwo nea. * Babelɔn Belemgbunli ne hanle kɛ bɛbɔ bɛ ti aze bɛmaa nvutuke abaaba kpole bie. Bɛvile ɛbulɛ nu bɛhilele deɛmɔti bɛnrɛzonle abaaba ne la anu bɛhilele belemgbunli ne. Bɛdiele Nyamenle ɔnva nwo kɛ belemgbunli ne nwunlonwunlanle bɛ kɛ ɔfa bɛ yeagua sendɔlɔra nu la. Gyihova liele mgbavolɛ ne mɔ ɛkɛ ne ala, ɛnee bɛ nye ɛnla kɛ ɔbayɛ zɔ. Noko, ɛnee bɛlɛ ɛhulolɛ kɛ bɛbayɛ tieyɛ ɔnva nwo biala mɔɔ Gyihova bamaa nwolɛ adenle la. (Dan. 3:1, 8-28) Bɛhilele kɛ menli mɔɔ bɛle bɛlɛvo la lɛ akɛnrasesebɛ amgba—belemgbunli, ɛnwunlonwunlanlɛ nee anzohwenlɛ biala ɛnle ɛkɛ mɔɔ bahola azɛkye bɛ bo mɔɔ bɛsika kɛ bɛbazonle Gyihova ‘angomekye’ la ɛlɛ.—Ade. 20:4, 5.\n13 Saa bɛsɔ yɛ nɔhalɛlilɛ bɛnea a, kɛ ɔkɛyɛ na yɛazukoa Hibulu mgbavolɛ nsa ɛhye mɔ ɛ? Yɛfi mɛlɛbɛnwoaze nu yɛdie yɛdi kɛ Gyihova banlea yɛ. (Edw. 118:6, 7) Yɛbua menli mɔɔ to yɛ ɛzonle la wɔ ɛbulɛ nee adenle kɛnlɛma zo. (1 Pita 3:15) Na yɛkpo kɛ yɛbazɛkye agɔnwolɛvalɛ mɔɔ yɛ nee yɛ ɛlɔlɛ Selɛ ne lɛ la.\nSaa bɛdwazo bɛtia yɛ a, yɛfi mɛlɛbɛnwoaze nu yɛbua bɛ (Nea ɛdendɛkpunli 13)\n14-15. (a) Saa yɛlɛyia ngyegyelɛ a, duzu a bahola azi a? (b) Kɛ mɔɔ Ayezaya 53:7, 10 ka la, duzu ati a yɛbahola yɛaha kɛ Gyisɛse a ɛyɛ bɛlɛvo nwo neazo mɔɔ tɛla biala ɛ?\n14 Mekɛ mɔɔ yɛwɔ ngyegyelɛ nu la: Ɛnɛ, tɛnlabelɛ dɔɔnwo kola maa yɛ adwenle tu fonyia. Bie a sukulu sɔnea anzɛɛ gyima bie mɔɔ ɛnee ɔwɔ kɛ yɛyɛ la maanle yɛdele nganeɛ zɔhane. Anzɛɛ ayileyɛlɛ mɔɔ ɔwɔ kɛ yɛsi nwolɛ kpɔkɛ la noko bahola amaa yɛ adwenle adu afonyia. Ɔnla aze kɛ yɛbayɛ bɛlɛvo wɔ tɛnlabelɛ ɛhye mɔ anu. Ɔba ye zɛhae a, debie ekyi biala bahola amaa yɛava ɛya. Bie a yɛbaha edwɛkɛ mɔɔ ɛnle kpalɛ anzɛɛ yɛ nee awie mɔ bali ye wɔ adenle ɛtane zo. Saa wɔhɔ tɛnlabelɛ zɛhae bie anu ɛlɛ a, dwenle Gyisɛse neazo ne anwo.\n15 Ɔhale siane ekyi na Gyisɛse awu la, adwenleadwenle dɔle ɔ nwo. Ɛnee ɔze kɛ ɔbanwu amaneɛ kpole na bɛahu ye. (Dwɔn 3:14, 15; Gal. 3:13) Mekɛ ne ɛlɛbikye la, ɔhanle kɛ ɔ rɛle ɛbɔ. (Luku 12:50) Na akee ɔhale kenle ekyi na bɛahu Gyisɛse la, ɔhanle kɛ: “Nyane kpole ɛha me.” Yɛkola yɛnwu kɛzi ɛnee ɔbɛlɛ ɔ nwo aze na ɔkulo kɛ ɔtie Nyamenle la wɔ ye asɔneyɛlɛ ne anu: “Egya, die me fi tɛnlabelɛ ɛhye anu. Noko akee, ɛhye ati a membale a. Egya, wula wɔ duma anyunlunyia.” (Dwɔn 12:27, 28) Mɔɔ mekɛ ne dwule la, Gyisɛse mumua ne vale ɔ nwo maanle Nyamenle agbɔvolɛ kɛ bɛhu ye wɔ nyane nee anyiemgba adenle zo. Ɔnva nwo amaneɛnwunlɛ nee nyane ɛhye mɔ amuala, Gyisɛse yɛle bɛlɛvo yɛle Nyamenle ɛhulolɛdeɛ. Yemɔti saa yɛka kɛ ɔdaye a ɔyɛle bɛlɛvo nwo neazo mɔɔ tɛla biala a, yɛnle adalɛ!—Kenga Ayezaya 53:7, 10.\nGyisɛse ɛyɛ bɛlɛvo subane nwo neazo mɔɔ tɛla biala (Nea ɛdendɛkpunli 16-17) *\n16-17. (a) Kɛzi Gyisɛse agɔnwo mɔ zɔle ye bɛlɛvo subane ne nleanle ɛ? (b) Kɛzi yɛbazukoa Gyisɛse ɛ?\n16 Wɔ nɔe ne mɔɔ aleɛ kye a Gyisɛse bawu la, ɔ gɔnwo mɔ mɔɔ bikye ye la zɔle ye bɛlɛvo subane ne nleanle. Dwenle nyane mɔɔ ɛnee Gyisɛse ɛlɛdi ye wɔ nɔe zɔhane la anwo. Asoo ɔbahola yeali nɔhalɛ yeahɔ ewule nu? Ɛnee menli mgbe mgbe dɔɔnwo ngoane gyi ɔ nwo zo. (Wlo. 5:18, 19) Mɔɔ hyia kpalɛ la, ɔ Ze duma mɔɔ ɔte nwo la boka nwo. (Dwobu 2:4) Akee wɔ mekɛ mɔɔ ɔ nee ɛzoanvolɛma ne mɔɔ bikye ye kpalɛ ɛlɛdi aleɛ mɔɔ li amozi la, “bɛzule mɔɔ le kpole wɔ bɛ avinli la anwo kpolera ɛsesebɛ.” Ɛnee Gyisɛse ɛha ɛhye anwo edwɛkɛ ɛhile ɔ gɔnwo mɔ fane dɔɔnwo, ɔlimoale ɔyɛle zɔ bɔbɔ wɔ nɔsolɛ zɔhane! Ɔyɛ anyelielɛ kɛ Gyisɛse anva ɛya la. Emomu ɔ nee bɛ lile wɔ mɛlɛbɛnwoaze adenle zo. Ɔlale atiakunlukɛnlɛma ali, noko ɔhilehilele nu wienyi ɔhilele bɛ ɔmaanle bɛnwunle subane mɔɔ ɔwɔ kɛ bɛnyia la. Akee ɔhanvole bɛ kɛ bɛhɔ zo bɛli nɔhalɛ bɛ nee ye ɛlua la.—Luku 22:24-28; Dwɔn 13:1-5, 12-15.\n17 Saa ɛdawɔ a ɛwɔ tɛnlabelɛ zɔhane anu a, anrɛɛ duzu a ɛbayɛ a? Bɛmaa yɛzukoa Gyisɛse na yɛyɛ bɛlɛvo wɔ mekɛ mɔɔ yɛlɛyia ngyegyelɛ la. Ɔwɔ kɛ yɛtie Gyihova mɛla mɔɔ se ‘yɛhɔ zo yɛnyia abotane yɛmaa yɛ nwo bɔkɔɔ’ la. (Kɔl. 3:13) Saa yɛkakye kɛ yɛ muala yɛka edwɛkɛ anzɛɛ yɛyɛ debie yɛmaa awie mɔ fa ɛya a, yɛbali mɛla ɛhye azo. (Mrɛ. 12:18; Gye. 3:2, 5) Na bɔ mɔdenle kɛ ɛbaha ninyɛne mgbalɛ mɔɔ wɔ awie mɔ anwo la anwo edwɛkɛ.—Ɛfɛ. 4:29.\nDUZU ATI A ƆWƆ KƐ YƐKƆ ZO YƐYƐ BƐLƐVO A?\n18. Kɛzi Gyihova boa bɛlɛvoma maa bɛsi kpɔkɛ kpalɛ ɛ, noko duzu a ɔwɔ kɛ bɛyɛ a?\n18 Ɔbamaa yɛazi kpɔkɛ kpalɛ. Saa ɔhyia kɛ yɛsi kpɔkɛ mɔɔ anwo hyia la wɔ ɛbɛlabɔlɛ nu a, Gyihova baboa yɛ yeamaa yɛazi kpɔkɛ kpalɛ, noko kyesɛ yɛle bɛlɛvo. Yebɔ ɛwɔkɛ kɛ ɔbadie “bɛlɛvoma nzɛlɛlɛ.” (Edw. 10:17) Na ɔbayɛ mɔɔ tɛla ɛhye bɔbɔ la. Baebolo ne bɔ ɛwɔkɛ kɛ: “Ɔfa mɔɔ le bɛlɛvo la ɔdua adenle kpalɛ nu, na ɔkilehile ye ye adenle ne.” (Edw. 25:9) Gyihova dua Baebolo ne, mbuluku * yɛɛ ngyehyɛleɛ mɔɔ “akɛlɛ nɔhavo nee nrɛlɛbɛvolɛ” ne yɛ la azo ɔmaa yɛnyia adehilelɛ zɛhae. (Mat. 24:45-47) Ɔwɔ kɛ yɛfi mɛlɛbɛnwoaze nu yɛdie yɛto nu kɛ yɛhyia moalɛ, ɔlua ninyɛne mɔɔ Gyihova fa maa mɔɔ yɛbazukoa na yɛava yɛayɛ gyima la azo.\n19-21. Nvonleɛ boni a Mosisi yɛle ye wɔ Keedɛhye a, na duzu a yɛsukoa yɛfi nu a?\n19 Ɔnrɛmaa yɛnrɛyɛ nvonleɛ dɔɔnwo. Dwenle Mosisi neazo ne anwo bieko. Wɔ ɛvolɛ dɔɔnwo anu, ɔyɛle bɛlɛvo na ɔzɔle Gyihova anye. Akee mɔɔ ɛvolɛ 40 mɔɔ bɛlile ye wɔ fienemgbole ne anu ɛlɛba ye awieleɛ la, Mosisi angɔ zo anyɛ bɛlɛvo. Ɔbayɛ kɛ ɔ diema raalɛ ne mɔɔ ɔboale ɔmaanle ɔnyianle ngoane wɔ Yigyibiti la wule na bɛziele ye wɔ Keedɛhye la ɛtɛkyɛle. Eza Yizilayɛma dendɛle bɛ nzo abo bieko kɛ bɛnnea bɛ kpalɛ. Mekɛ ɛhye anu, “bɛhehanle ɛtane ɛtane bɛtietiale” Mosisi ɔluakɛ ɛnee bɛnnyia nzule la ati. Ɔnva nwo sɛkɛlɛneɛ ngakyile mɔɔ Gyihova luale Mosisi anwo zo yɛle na bɛnwunle kɛ ɔnle adekilevo mɔɔ le angomedi la, bɛdendɛle bɛ nzo abo. Bɛanga kɛ bɛnnyia nzule bɛnno ala, emomu, bɛhanle ye kɛ asɛɛ Mosisi a ɔmmaa bɛnnyia nzule bɛnno a.—Ɛdi. 20:1-5, 9-11.\n20 Ɛya ngome maanle Mosisi bɛlɛvo subane ne minlinle. Kɛ anrɛɛ Mosisi badendɛ ahile bodane ne kɛ mɔɔ Gyihova hanle kɛ ɔyɛ la, ɔhehanle mgbole ɔhilele menli ne na ɔliele nwolɛ anyunlunyia ne. Akee ɔvale kpɔma ɔbɔle bodane ne fane nwiɔ na nzule vile nu rale. Anwomemaazo nee ɛya maanle ɔyɛle nvonleɛ kpole. (Edw. 106:32, 33) Ɔlua mekɛ ekyi zɔhane nvonleɛ mɔɔ ɔyɛle la ati, bɛamaa yeangɔ Ɛwɔkɛ Azɛlɛ ne azo bie.—Ɛdi. 20:12.\n21 Yɛnyia ɛzukoalɛdeɛ dɔɔnwo wɔ edwɛkɛ ɛhye anu. Mɔɔ limoa, ɔhyia mɔdenlebɔlɛ amaa yɛahɔ zo yɛayɛ bɛlɛvo. Saa yɛ rɛle fi yɛ nwo ekyi a, yɛbayɛ anwomemaazo na ɛhye bamaa yɛaha anzɛɛ yɛayɛ debie mɔɔ nrɛlɛbɛ ɛnle nu la. Mɔɔ tɔ zo nwiɔ, ngyegyelɛ bahola amaa yeayɛ se kɛ yɛbayɛ bɛlɛvo, yemɔti saa yɛkɔ tɛnlabelɛ mɔɔ anu yɛ se bɔbɔ la anu a, ɔwɔ kɛ yɛbɔ mɔdenle kɛ yɛbayɛ bɛlɛvo.\n22-23. (a) Duzu ati a ɔwɔ kɛ yɛkɔ zo yɛyɛ bɛlɛvo a? (b) Duzu a edwɛkɛ mɔɔ wɔ Zɛfanaya 2:3 la kile a?\n22 Yɛbanyia banebɔlɛ. Ɔnrɛhyɛ, Gyihova baye ɛtanevolɛma yeavi azɛlɛ ne azo, na bɛlɛvoma ala a baha a. Akee anzodwolɛ bayi azɛlɛ ne. (Edw. 37:10, 11) Asoo ɛbaboka bɛlɛvoma zɔhane mɔ anwo? Ɛhɛe, saa ɛdie Gyihova ɛsalɛdolɛ mɔɔ ngapezonli Zɛfanaya yɛle nwolɛ kɛlɛtokɛ la ɛto nu a.—Kenga Zɛfanaya 2:3.\n23 Duzu ati a Zɛfanaya 2:3 ka kɛ: “Wɔannea a bɛkɛheda bɛ nwo zo” a? Edwɛkɛ zɔhane ɛngile kɛ Gyihova ɛngola ɛnlie menli mɔɔ bɛkulo kɛ bɛyɛ ye ɛhulolɛdeɛ na ɔkulo bɛ la. Emomu, ɔkile kɛ ɔwɔ kɛ yɛyɛ yɛ afoa nu ɛdeɛ amaa bɛalie yɛ. Saa yɛbɔ mɔdenle kɛkala kɛ yɛbayɛ bɛlɛvo amaa yɛazɔ Gyihova anye a, yɛbahola yɛanyia ngoane wɔ “Gyihova ɛya kenle ne anu” na yɛadɛnla aze dahuu.\nBƐLƐVOYƐLƐ NWO DEBIE BONI A ƐZUKOALE ƐVILE . . .\nMosisi ɛkɛ a?\nHananaya, Maehyeeyɛle yɛɛ Azalaya ɛkɛ a?\nGyisɛse ɛkɛ a?\nEDWƐNE 120 Sukoa Kelaese Mɛlɛbɛnwoaze Ne\n^ ɛden. 5 Bɛanva bɛlɛvo subane bɛanwo yɛ nuhua ko biala. Ɔwɔ kɛ yɛsukoa. Bie a wɔyɛ ye nzonlɛ kɛ ɔnyɛ se kɛ yɛbayɛ bɛlɛvo wɔ mekɛ mɔɔ yɛ nee menli mɔɔ kulo anzodwolɛ ɛlɛdi la, noko saa yɛ nee menli mɔɔ memaa bɛ nwo zo ɛlɛdi a, ɔnla aze kɛ yɛbayɛ bɛlɛvo. Edwɛkɛ ɛhye baboa yɛ yeamaa yɛanwu mɔɔ ɔwɔ kɛ yɛyɛ amaa yɛanyia subane kɛnlɛma ɛhye la.\n^ ɛden. 3 EDWƐKƐ MƆƆ BƐHILEHILE NU: Bɛlɛvo. Menli mɔɔ le bɛlɛvo la nee awie mɔ di wɔ atiakunlukɛnlɛma nu, na saa bɛka bɛ ɛya bɔbɔ a, bɛsie bɛ nwo dii. Mɛlɛbɛnwoaze. Menli mɔɔ bɛbɛlɛ bɛ nwo aze la ɛmmemaa bɛ nwo zo; bɛbu awie mɔ kɛ bɛsonle bolɛ bɛtɛla bɛ. Saa bɛlɛfa bɛaha Gyihova anwo edwɛkɛ a, mɛlɛbɛnwoaze kile kɛ ɔ nee menli mɔɔ wɔ ɔ bo la di ye wɔ ɛlɔlɛ nee anwunvɔnezelɛ nu.\n^ ɛden. 12 Babelɔnma vɛlɛle Hibulu mgbavolɛ nsa ɛhye mɔ Hyeedelake, Mihyake yɛɛ Abɛdenɛgo.—Dan. 1:7.\n^ ɛden. 18 Kɛ neazo la, nea edwɛkɛ “Si Kpɔkɛ Mɔɔ Wula Nyamenle Anyunlunyia,” mɔɔ wɔ April 1, 2011, Ɛzinzalɛ Arane ne anu la.\n^ ɛden. 59 NVONINLI NWO EDWƐKƐ: Gyisɛse ɛzie ɔ nwo dii wɔ mekɛ mɔɔ ɔlɛtenrɛ ye ɛdoavolɛma ne adwenle wɔ mɔɔ le kpole wɔ bɛ avinli anwo la.\nFa nwa awie Fa nwa awie Yɛ Bɛlɛvo Amaa Wɔazɔ Gyihova Anye\nw19 February m. 8-13\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ February 2019


Devidi Nee Golayate | Baebolo Nu Edwɛkɛ\nFILISITIAMA eza rale kɛ bɛ nee Yizilayɛma baho. Devidi amediema mrenya mgbanyinli nsa ne boka Sɔɔlo ɛlɔnema ne anwo. Yemɔti kenle ko Gyɛsi zele Devidi kɛ: ‘Fa ma nee kpanwo kɔmaa ɛ mediema ne mɔ. Na nea kɛ bɛ nwo si de la.’\nMekɛ mɔɔ Devidi dwule ɛlɔnema ne azokoɛleɛ ne la, ɔnriandile ɔhɔle ɛlɔne ne anu ɔhɔkpondɛle ɔ mediema ne mɔ. Filisitiama Golayate kakanyinli ne rale kɛ ɔbagolo Yizilayɛma anwo. Ɛnee yeyɛ ɛhye kenle 40, nwonlomɔ nee nɔsolɛ. Ɔdeanle nu kɛ: ‘Bɛye bɛ sonla ko bɛmaa ɔ nee me yɛva konle ne yɛbɔ zolɛ. Saa ɔkola, ɔdi konim na ɔku me a yɛkɛyɛ yɛ nwo ahanra yɛkɛmaa bɛ. Na saa medame noko medi ɔ nwo zo konim, na meku ye a, bɛdabɛ noko bɛkɛyɛ yɛ ahanra. Saa bɛle mrenya a ɛnee bɛye awie bɛmaa me nee ye ɛho.’\nDevidi bizale ɛlɔnema ne bie kɛ: ‘Duzu ahyɛlɛdeɛ a sonla mɔɔ kɛhu Filisitianli ɛhye na ɔkɛlie Yizilayɛ ɔkɛvi anyiemgba ɛhye anu la banyia a?’\nBɛbuale ye kɛ: ‘Sɔɔlo bamaa nrenya zɔhane anwonyia dɔɔnwo. Na ɔbava ɔ ra raalɛ ne yeamaa yeagya ye.’\nNoko ɛnee Yizilayɛma ne amuala sulo Golayate ɔluakɛ ɔle sonla kpole kpalɛ. Ye tendenle kɛyɛ mita nsa, na sogyanli fofolɛ a lɛ ye enyinlike ne a.\nƐlɔnema ne bie mɔ hɔhanle hilele Belemgbunli Sɔɔlo kɛ Devidi kpondɛ kɛ ɔ nee Golayate ko. Na Sɔɔlo hanle kɛ: ‘Ɛ nee Filisitianli ne ɛnrɛhola ko. Wɔmɔ ɛle kakula, na yemɔ sumunli ye mbɛda nu yeho toonwo.’ Devidi buale ye kɛ: ‘Mengunle ezizile nee awenade mɔɔ rahyele me ze boane la. Na Filisitianli ɛhye bayɛ kɛ bɛ nuhua ko ala la. Gyihova baboa me.’ Sɔɔlo zele kɛ: ‘Kɔ, Gyihova nee wɔ ɛhɔ.’\nDevidi hɔle azudenle bie anloa na ɔvale awolɛ nnu ɔguale ye kodoku ne anu. Akee ɔvale ye totoabɔ ne na ɔhɔle kɛ ɔkayia kakanyinli ne. Mɔɔ Golayate nwunle ye la, ɛnee ɔnnwu debie mɔɔ ɔzɔho a. Ɔzuzule kɛ Devidi ɛhunlɛ bayɛ debie ekyi bie amaa ye.\nGolayate se: ‘Wɔmɔ bɛla, na mebava wɔ nwonane meamaa nloma nee nane ali.’ Devidi noko zele kɛ: ‘Wɔmɔ ɛ nee konle dadeɛ, atwɛ yɛɛ baka tendenle a ɛra a, na mame, melɛba wɔ Gyihova duma nu. Ɛnɛ kenle ye, Gyihova baye wɔ awula me sa nu, na mebabɔ wɔ meado aze.’\nDevidi hanle zɔhane wiele la ɔvale ɛnriandilɛ ɔhɔle Golayate anwo zo. Ɔyele bolɛ ko ye kodoku ne anu, ɔvale ɔwulale ye totoabɔ ne anu, na ɔvale ye anwosesebɛ muala ɔdole. Bolɛ ne hɔbɔle Golayate ati, na ɔdɔle aze ɔwule! Mekɛ mɔɔ Filisitiama ne nwunle kɛ bɛ kakanyinli ne ɛdɔ aze ɛwu la, bɛ muala bɛhakyile bɛ nwo na bɛ nriandile. Yizilayɛma ne voanle bɛ na bɛlile konim wɔ konle ne anu.\n1 Samoɛle 17:1-54.\nKenga Baebolo edwɛkɛ fɛlɛko ɛhye na nwu debie mɔɔ manle Devidi nyianle akɛnrasesebɛ la.